Bideoklip bat egiteko aukera emango du Donostia Kulturak

Urtero kultur ikastaro eskaintza zabala ematen du Donostia Kulturak, eta datorren ikasturterako eskaintzaren berri ere eman dute jada. Aurtengo berrikuntzen artean, aipa daiteke ikastaro berezi bat: Egin dezagun bideoklip bat!

Ikastaro horretan, partaideek bideoklip bat egingo dute, hasieratik bukaerara: abestia aukeratu, istorio bat asmatu, grabaketak prestatu… Intxaurrondo kultur etxean emango dute ikastaroa, azaroaren 9an, 16an, 23an eta 30ean, 17:00etatik 21:00etara. Irailaren 25era arte eman daiteke izena, Donostia Kulturako edozein kultur etxeetan, edo Donostia Kulturaren webgunean.


Dantza tailerrean apuntatzeko epea zabalik

Sutarri Dantza Taldeak dantza tailerra antolatu du 2013, 2014 eta 2015 urteetan jaiotakoentzat. Martxoko eta apirileko astelehenetan izango dira saioak, hau da, martxoaren 11 eta 25ean, eta apirilaren 1 eta 8an.

16:00etatik 17:00etara izango da, kultur etxean. Matrikula, 10 euro ordaindu beharko da, eta izena emateko azken eguna otsailaren 28a, osteguna, izango da. Izena sutarridantzataldea@gmail.com email bidez edo Whatsppez 616 648 413 telefono zenbakira idatziz eman daiteke. Izen-abizenak, jaiotako urtea, telefonoa eta kontu korrontearen IBAN zenbakia eta kontuaren titularraren izena adierazi beharko dira. Apirilaren 12an, 17:00etan, ikastaroan ikasitakoarekin, gurasoentzako emanaldia eskainiko dute.


Ikurriña Berriozarko udaletxian

Nafarroan badago ohitura norberan herriko jaixak diranian edo ekipamendu garrantzitsu bat inaguratu bihar danian eskualdeko udaletxetako alkate eta zinegotzixak gonbidatzekua. Batzutan bazkaltzera, beste batzutan proiektuak ezagutzera… Kazetarixetatik hurrin harreman normalak eukitzeko kapazak be badira UPN, CDN, IUN, PSN, NA-BAIko zinegotzixak, ANVekuek be horretarako arazorik ez dakela esango nuke, baina hiru zinegotxizak ez dira udaletxe barriko inagurazio ofizialera sartu. Alkatetza eurak euki bazeben egongo ziran, ez daukat dudarik.

Xabi Lasa, Berriozarko alkatiak gonbidatuta egon naiz udaletxe barriko inagurazio ofizialian. Pleno aretuan Nafarroako bandera bakarrik topau dogu eta udaletxeko balkoi nagusixan Europakua, Española, Nafarroakua, Berrioazarkua eta… ikurriña. Hori posible egiteko jaso giñuan gonbidapena eta juan gara. Zizurren Aintzane Ezenarro gonbidatu zeben jaixen hasierako ekitaldira, eta han be ikurriña balkoian.

Gura dozuen danetan juango gara.


Festetako irudien erakusketa apirilaren 7ra arte egongo da

LAZKAO // Lazkaoko San Prudentzio jaien atariak, udalaren irudi lehiaketara aurkeztutako 11 lanekin erakusketa jarri dute. Kultur etxeko aretoan egongo da, apirilaren 7ra arte; 17:00etatik 19:00etara ikus liteke. Udalak, bestetik, Aste Santurako ordutegi bereziak jakinarazi ditu. Udaletxea martxoaren 29tik apirilaren 2ra itxita egongo da; liburutegia 26tik 28ra eta 3tik 6ra, 10:00-13:00 tartean zabalduko dute, eta 29tik 2ra itxita. Kiroldegia, 31n eta 1ean itxita, eta 29, 30 eta 2an 09:00-13:30era soilik.


Haurren aurreskurako lehen entsegua, bihar

Haurren aurreskua, artxiboko irudian.

Ordiziako Jakintza dantza taldeak jakinarazi du bihar egingo dutela Santa Ana jaietako haurren aurreskurako lehen entsegua. Jakintza ikastolaren Villa Eugenia eraikinean izango da, 19:00etan. Bihar esan diete parte hartuko duten dantzari gazteei noiz egingo dituzten hurrengo entseguak.


Sollubeko gudariei omenaldia egingo zaie, domekan

Urtero legez, Sollube 1937 elkarteak antolatu du omenaldia. Ekimenaren helburua Solluben hil ziren gudariak eta faxismoaren aurka bizitza eman zuten erresistenteak gogoratzea eta omentzea izango da.

Horretarako, domekan, 9:00etan, Taraskatik irtenda mendi martxa hasiko dute Solluberaino, batailak eman ziren lekuetan geldituz horiek gogoratzeko. 11:00etatik hasita, II. Azoka Memorialista ospatuko dute Mañu auzoan, eta 13:00etan emango diote hasiera ekitaldi nagusiari, Mañun bertan.

Ekitaldian gudariak gogoratzeko hitzaldi bat emango dute: Faxismoan aurka borrokatutako gudariak oroitzeaz gain, gaur egun Europan “faxismo eta indar ultraeskuindarrekin” ikusten den egoera salatuko dute ekitaldian, “borroka ez dela bukatu” adieraziz.

Hitzaldiaren ostean, txistulariek eta dantzariek ekitalditxo bat eskainiko dute gudarien omenez.


Zortzi lagun atxilotuta, IRAren talde disidenteen aurkako operazioan

Atxiloketak Clondakin Dublineko auzoan izan dira. Poliziak ez ditu lehergairik edota armarik aurkitu.

Irlandako Poliziak zortzi lagun atxilotu ditu Dublinen IRA Irlandako Armada Errepublikanoko talde disidenteren aurkako operazio batean. Atxiloketak Clondakin Dublineko auzoan izan dira, Irlandako hiriburuaren inguruetan. Lehen, Polizia agentek hainbat denda miatu dituzte. Hala ere, Poliziak ez ditu lehergairik edota armarik aurkitu.

Operazioa Gardako Detektibeen Talde Bereziak gidatu du. Horren ardura mehatxu terroristak eta IRAren talde disidenteren ekintzak kontrolatzea da. IRA Irlandako bake prozesuaren aurka dago.

Atxilotuek 20 eta 50 urte bitartean dituzte, eta Dublineko hainbat polizia-etxetan daude. 1939ko terrorismoaren aurkako legearen arabera, atxilotuek hiru egun gehienez jota emango dituzte bertan, eta epe horretan deklarazioa hartuko diete.


Emakumeak, begien parera

Irunen ibilbide bat egin dute hiriko bost emakume eta andrez osatutako bi kolektibo ezagutzeko, Mertxe Tranchek eta dozenaka ikaslek gidatuta eta Parean elkarteak bultzatuta.

Historia egin zuten, baina ez zekiten. Historia egin zuten, baina ez zuten idatzita utzi. Historia egin zuten, eta norbaitek gogoan hartu ditu. Historia egin zuten, eta norbaitek horren berri eman nahi izan du. Baita eman ere. Hirian utzi zituzten arrastoak, sinadurarik gabekoak, bilatu eta aurkitu dituzte: dokumentatu, bildu eta zabaldu. Eta horri esker ehunka lagun inguru bildu ziren atzo Irungo San Juan plazan (Gipuzkoa): hiriko bost emakumeren eta andrez osatutako bi kolektiboren berri izan zuten, Parean elkarteak antolatutako ibilbide gidatuan.

Mertxe Tranche historialari irundarra da gidaria, baina laguntzaile mordo bat ditu: hiriko zazpi ikastetxe publikotako dozenaka ikasle ere bertan dira. Parean-eko lagunek egindako Irungo emakumeak plazara! dokumentala ikusi dute, eta eskoletan landu: ikastetxe bakoitzak lan horretan ageri den pertsona edo kolektibo bat hautatu eta ikertu du. Halaxe ezagutu dituzte Vicenta Olazabal, Julia Iruretagoiena, Dolores Salis, pospologileak, Leire Landa, Menchu Gal eta mandatugileak.

«Asmoa ez da emakume hauei izen-abizenak jartzea soilik: zer garaitan eta testuingurutan bizi izan ziren ere azaldu nahi dugu», nabarmendu du Tranchek bisitaren hasieran. San Juan plazan hasi dute bisita, Vicenta Olazabali buruz hitz eginez; familia oso garrantzitsu eta aberats bateko alaba zen: «Zergatik hitz egin andre dirudun batez? Oso azkarra izan zelako, eta hiriaren eraikuntzan asko eragin zuelako».

Plazako beste izkina batera mugitu dira, Julia Iruretagoienaz hitz egiteko, haren aita Leon Iruretagoienaren omenezko kalexkara. Alargundu ostean, Emakumezko Ikasleen Egoitzan parte hartu zuen, eta han ezagutu zuen Victoria Kent —hura ere ezezaguna zen ordura arte plaza publikoan—. Ekintzailea izan zen Iruretagoiena, errepublikazalea; Mexikon erbesteratu eta hil zen.

Beraunen, bertsotan

Bisitak manifestazio itxura hartu du ia Oiasso museora bidean: metro eskasera dago Beraun etxea, Dolores Salis margolariarena. «Salisi esker dago Beraun etxea zutik, Irungo erdialdeko baserri bakarra: etxearen horman, ordea, ez da haren izena ageri, haren senarrarena baizik, hangoa ez zen arren», ohartarazi du Tranchek. Hari buruzkoak azaldu ostean, baserrira gerturatu dira bisitari guztiak, Eguzkitzako ikasleek prestatutako bertsoak kantatzera. Horixe izan da unerik hunkigarrienetako bat: Mari Tere eta Menchu Rodriguez Salis alabak balkoira atera dira, eta hunkituta entzun dituzte abesten.

Santiago kaletik iritsi dira bidegorriraino. Hantxe, pospologileez hitz egin dute Tranchek eta Dunboako ikasleek. Hamabost pospolo lantegi egon ziren Gipuzkoan, hiru Irunen: haietako batean 600 andrek egiten zuten lan. «Bi berritasun ekarri zituen: emakumeak lantegi batean eta elkarrekin zeudela lanean. Ia denak ezkongabeak eta alfabetatuak ziren: ez da kasualitatea beren eskubideen alde borrokatu izana».

Handik metro gutxira egin dute hurrengo geldialdia. Ibilbide osoa kontuan hartuta, bizirik dagoen emakume bakarra da protagonista: Leire Landa futbolaria. Hark ikasi zuen ikastetxekoak izan dira hari buruz hitz egin dutenak, Txingudi ikastolakoak. Zein den azaldu ostean, bertso bat kantatu dute, eta Landak aurrez bidalitako esker oneko mezu bat jarri dute bozgorailuan: «Niretzat ohorea da Irungo emakumeen artean aukeratua izatea: izugarri hunkitu nauzue».

Haria eten ez dadin lanean

Larretxipi kalean bukatu dute bidea, eta han azaldu dituzte Menchu Gal margolariaren eta mandatugileen istorioak. Gal da guztietatik ezagunena, Tranchek nabarmendu duenez, baita aitortza gehien jaso duena ere. Bestelakoa da mandatugileen kasua: dokumentu pribatuak eta gutunak arakatuz izan zuen haien berri. Trancheri esker, bisitan bildutakoek ere ezagutu dituzte.

Eskerrak emanez amaitu dute ibilaldia Parean-eko lagunek, eta deialdi bat egiteko ere aprobetxatu dute: halako gehiago egin nahi dituzte, hiriko emakume gehiago ezagutu eta ezagutarazi, historiak irentsi zituen horiek begien parera ekartzen jarraitzeko.


Zestoan kirol ikastaroen eskaintza zabala antolatu du udalak

Zestoako Udalak, kiroldegiko arduradunekin batera, ikasturte berrirako kirol ikastaroen eskaintza zabala dute antolatuta. Zestoako kiroldegian, Idiazpin, Arroagoian, Arroabean eta Aizarnan antolatu dituzte saioak.

Zestoako kiroldegian eta Idiazpin bederatzi ikastaro desberdin jarri dituzte aukeran: mantentze gimnasia, erretiratuentzako gimnasia, Streching (luzaketak), Integral Fit (Fit Pump eta Balance konbinatuta), Fit Pump (Aerobikaren eboluzioa), Balance (Tai Chi, Yoga, luzaketa eta oreka mungimenduetan oinarrituta), Cycling (bizikleta estatikoan), Karatea eta Pilates ikastaroak. Arroagoian, Arroabean eta Aizarnan, berriz, hiru ikastaro egiteko aukera jarri dute Zestoako kiroletako arduradunek: mantentze gimnasia, Integral Fit eta Balance.

Kiroletako ikastaroen ordutegien eta kuoten berri jakiteko Zestoako kiroldegira jo behar da edota 943-147942 telefono zenbakira deitu daiteke.


Bertan behera gelditu da Ordizia-Txindoki-Ordizia duatloia

Froga iritsi baino bi aste lehenago izen-ematea urria zela ikusita, Ordizia-Txindoki-Ordizia duatloiaren antolatzaileek proba bertan behera uztea erabaki dute. Irailaren 27an egitekoa zen lasterketa; baina, azkenean antolatzaileek nahiago izan dute ez egin. “Izena gutxik eman duten arren, bagenekien jende gehiago egitekotan zela. Hala ere, proba egunera horrela iristerik ez zegoenez, ez egitea erabaki dugu”, azaldu dio Goierriko Hitzari Ketxus Sanz antolatzaileak.

2013ko ekainean egin zen Ordizia-Txindoki-Ordizia duatloiaren lehen edizioa.


Erostarbe, promozio txapelketako finalerdietatik gertuago

Xabier Erostarbek eta Elordik promozio txapelketako ligaxkako bosgarren partida irabazi dute asteburu honetan Urdulizen. Ligaxka amaitzeko bi partida falta dira eta finalerdietara sailkatzeko egoera onean jarri dira. Izan ere, bosgarren postuan dagoen bikotea garaipen batera dute eta, gainera, egin dituzten tantoak jasotakoak baino 20 gehiago dira. Erostarbe eta Elordi bigarren postuan kokatu dira, hirugarrenarekin eta laugarrenarekin berdinduta. Hurrengo partida Laso eta Iturriaga liderren aurka jokatuko dute, igandean Eibarren. Lasok eta Iturriagak orain arte jokatuko dituzten bost partidak irabazi dituzte.


Aniztasun barreak

“Barrea mundu guztian ulertzen den zerbait da. Zein gozoa den barre egitea”. Barre eginez barre egiteak aniztasunarekin duen lotura azaldu diete, gaur goizean, Trintxerpeko Karmengo Ama ikastetxeko haurrei Puski eta Txurruski pailazoek. Aniztasunaz kontzientziatzeko bidean egin dute emanaldi hori, disko-liburu baten aurkezpenaren harira: Hodei baten bidaia.

Gipuzkoako Foru Aldundiko Migrazio eta Aniztasun Zuzendaritzak argitaratu du liburu hori, eta aurkezpena egiteko Trintxerpeko Karmengo Ama ikastetxea aukeratu du. Puski eta Txurruski pailazoek erakutsi nahi izan duten bezala, aldundiak ere Euskal Herria herri anitza dela aldarrikatu nahi du, eta familiak kontzientziatu nahi ditu. Era berean, hori dena disko liburu horretan islatu du.

“Aniztasunaren kultura berria sortu behar dugu, elkarren aitortzen oinarritua eta herri honetan biz garen pertsona guztiak barnebiltzen dituena”, adierazi du Marcos Nanclares Migrazio eta Aniztasun zuzendariak.

Disko liburu horretan 50 lagunek parte hartu dute. Hala nola, Doctor Deseoko Francisek, Asier Gozategik, Oskorriko Natxo de Felipek eta Xabier Solanok.

Oraingoz, mila ale argitaratu dituzte, eta Gipuzkoako ikastetxeetan, berritze guneetan, haur txokoetan, liburutegietan eta kultur etxeetan banatuko dituzte, besteak beste. Durangoa Liburu eta Disko Azokan ere erosi ahal izango da.

Naroa, protagonistaHodei baten bidaia ipuin liburu bat da, eta Naroa du protagonista: “Naroak bere bizitzaren protagonista izan nahi du, eta abian jartzen da abentura bila. Bidaia horretan hainbat pertsonaiarekin egingo du topo; pertsonaia horiek, Naroa bezala, gure herriaren aniztasunaren isla dira. Abentura honetan musikak paper garrantzitsua du, eta diskoko abestiak, hain zuzen ere, pertsonaia horien istorioetan daude oinarrituta”.

Gaur arratsaldean bertan Donostiako Doka kafe antzokian aurkeztuko dute disko liburua, eta kontzertu txiki bat ere emango dute.


LAB joan egingo da Confebaskek deitutako bilerara, baina "langabezia eta prekaritatea salatzera"

Confebaskek Madrilgo itunaz hitz egiteko bilera batera deitu du uztailaren 3rako; LABen esanetan, "onartezina" da itun hori Euskal Herrira ekartzea: "Patronalari sekulako abantailak ekartzen dizkio, lan erreforman sakondu eta lan baldintza txarrak hedatzeko".

Uztailaren 3an, Confebasken egoitzan izango da LAB, "barruan zein kanpoan". Baina han ez du negoziatuko Madrilen soldataren igoeraz sinatutako akordioaren inguruan. "Confebaskek oso ondo daki ezinezkoa dela akordio hori hona ekartzea". Hori dela eta, uztailaren 3a protesta eguna izango da sindikatuarentzat. "Langabezia eta prekaritatea salatzeko eguna", esan du Ainhoa Etxaide LABeko idazkari nagusiak, Donostian egindako agerraldian. Garbiñe Aranburu Ekintza Sindikaleko idazkariarekin batera, Confebasken gonbitari buruzko iritzia eman du.

LABen arabera, "onartezina" da Madrilgo akordioa Euskal Herrian indarrean jarri nahi izatea. Izan ere, uste du patronalari "sekulako abantailak" ekartzen dizkiola "lan erreforman sakontzeko eta langileen prekaritatea hedatzeko". Aranburuk salatu duenez, uztailaren 3ko bileraren helburua ez da negoziazioa bultzatzea: "Esku batekin negoziazio mahaiak blokeatzen ditu, eta beste eskuarekin negoziatzeko borondatea erakutsi nahi dute".

Etxaidek adierazi du LABek ez duela lagunduko Madrilgo akordioa Euskal Herrira ekartzen. Are gehiago, ez du ulertzen, "Espainiaren egoera zein den ikusirik", Madrilera begira egotea: "Euskal Herriari begirako lan esparrua behar dugu". Alde horretatik, negoziazio kolektiboan sinesten dutela azaldu du Etxaidek: "Ez da egia negoziazio kolektiboaren aurka gaudela. Kontua da, batzuk edozein hitzarmen sinatzeko prest daudela, eta gu ezetz". LABentzat, akordio bat "baliagarria" da langabeziari eta prekaritateari aurre egiten badio.

LABen proposamena da lan harremanetarako euskal esparrua indartzea, eta gogorarazi du Eusko Jaurlaritzari proposamena egin ziola. "Desblokeorako" ezinbestekotzat jo du oinarri batzuk adostea: gehiengo sindikalak errespetatzea eta akordioen balioa ziurtatzea. "Ez da posible hitzarmenak nahi ditugula esatea eta gero enpresarien esku uztea akordio horiek beteko diren edo ez".

Sindikatuak iragarri du herrialdeetako mahaiak deituko dituela: "Mahai horietan erakutsi behar da borondatea, eta ez argazkietan".


Legarretako zubia zabalik

Joan zen asteburuaz geroztik zabalik da Legarretako zubia. Oinezko eta bizikletentzat babestutako pasabidea du, ibilgailuentzat errail bakarra.

EH Bildu kritiko agertu zen lehengo astean zubiaren eraberritzearekin.


Joan Baez, Silvia Perez Cruz, Martirio eta Joe Jackson, Donostiako Jazzaldian

Donostiako musika ekitaldirako sarrerak salgai daude dagoeneko. Baez Agertoki Berdean arituko da uztailaren 24an, Jamie Cullumekin batera.

Donostiako Jazzaldiak aurtengo edizioaren datu gehiago eman ditu ezagutzera. Uztailaren 24an hasiko da musika jaialdi handia, eta bi izar oso ezberdin izango dira egun horretan Agertoki Berdean, Zurriolan: Joan Baez mitoa bere agurreko biran eta Jamie Cullum.

Gainera, izen gehiago gehitu zaizkie lehendik iragarrita zeudenei (Diana Krall, Neneh Cherry, Joshua Redman…): Silvia Perez Cruz artistak, Toquinho brasildar gitarrista eta abeslaria eta Javier Colina nafar kontrabaxu-jotzailea lagun dituela, emango die amaiera, uztailaren 28an, Trinitate Plazako kontzertuei.

Houston Person eta Charles McPherson saxofonista beteranoak ere Trinitate Plazan izango dira, zein bere taldearen buruan, uztailaren 27an eta 28an.

Martirio abeslariak eta Chano Dominguez pianistak Bola de Nieve diskoa aurkeztuko dute Victoria Eugenian, eguerdiko saio batean.

Joe Jacksonek bere azken diskoa aurkeztuko du Kursaalen, eta Atomic eskandinaviar taldearen eta Mostly Other People Do the Killing Moppa Elliott baxu-jotzailearen taldearen emanaldiak ere izango dira, besteak beste, uztailaren 24tik 28ra.

Sarrerak

Sarrerak gaur bertan, otsailaren 21ean, jarri dituzte salgai Jazzaldiaren eta Donostia Kulturaren webguneetan, Victoria Eugenia antzokiaren txarteldegian eta Donostia FNAC saltokian.


72 orduko su-eten berria iragarri dute Gazarako

Israeldarrek eta palestinarrek 72 orduko su-eten berria lortu dute, eta astelehen goizaldean jarriko da martxan.

Azken datuen arabera, Egiptok 72 orduko su-etena lortzeko israeldarren eta palestinarren arteko onarpena lortu du.

Ohar labur baten bitartez, Israelgo Gobernuak azaldu du Israelek baietza eman diola “72 orduko su eten bat onar dezan Egiptok eginiko eskaerari”. Beste aldetik, Hamas mugimenduak azaldu bat egin duela Egiptok proposatutako neurriarekin, nahiz eta egunean zehar erakunde horretako hainbat buruzagik ezeztatu duten zentzu horretan atera diren informazio ezberdinak.

Iturrien arabera, datozen orduetan israeldar delegazio bat Kairora iritsiko da palestinar ordezkariekin negoziatzen jarraitzeko. Egiptoko Atzerri Ministerioak eginiko eskaeraren ostean iritsi da su eten berri hau. Egiptok bihartik aurrera su-eten berri bat errespeta dezatela eskatu die.

Batzar ezberdinak egunean zehar

Palestinar ordezkaritzak batzar bat egin du Kairotik helarazitako proposamena aztertzeko. Zentzu horretan, Azam al Ahmedek, Al Fatahko buruzagiak, azaldu du Israel aldez aurretiko baldintzak jartzen saiatzen bada, berehala baztertuko dutela negoziatzen jarraitzeko aukera.

Azken su-etenak iraun zuen bitartean, palestinarrek dokumentu bat helarazi zioten Israeli. Bertan, presoen askapena, Gazaren blokeoarekin bukatzea, portu baten eraikuntza eta aireportu bat izateko aukera eskatzen zuten.


2012an helduko diren disko berriak

Bruce Sprinsteen, Madonna, Lay Gaga, Black Sabath, Christina Aguilera, Robbie Williams, Radiohead, Bebe, Doctor Deseo eta beste artista eta talde askoren lanak estreinatuko ditugu aurten.

Urte berria musika nobedadez gainezka dator. Bruce Springsteenek, Madonnak eta Lady Gagak, besteak beste, disko berriak kaleratuko dituzte 2012an eta talde eta bakarlari euskaldunek ere kantu eta proiektu berriak aurkeztuko dituzte.

Bueltan diren talde mitikoak

Bruce Springsteenek eta bere taldeak mundu mailako kontzertu bira hasiko dute datorren udaberrian eta ekainean Donostia bisitatuko dute, lan berriko kantuak aurkezteko.

Bestalde, Serratek eta Sabinak disko bat grabatuko dute elkarrekin eta Madonnak lan berria estreinatuko du. Gainera, urtarrilaren 31n Leonard Cohen kantari kanadarraren "Old Ideas" estudioko diskoa iritsiko da eta otsailaren 7an Beatles taldeko partaide izan zen Paul McCartneyren "Kisses on the Bottom" lana.

2012an baita estudioetara itzuliko da The Beach Boys eta taldearen 50. urteurrena ospatzeko hainbat zuzeneko eskainiko dituzte mundu osoan zehar.

Rolling Stonesen 50 urteak

Hainbat zurrumurru zabaldu dira azkenaldian Rolling Stones taldeak 2012rako dituen egitasmoen inguruan. Dirudienez, irailean ezkutuko bileraren bat izan zuten, dena den, oraingoz ez dute taldearen 50. urteurrena nola ospatuko duten iragarri.

Heavy metal musikaren aitzindaria izan zen Black Sabbath taldea ere bueltan izango da aurten. Ozzy Osbournek taldea utzi zuenetik 33 urte igaro direnean, badirudi lan berria merkaturatzeko asmoa dutela eta Azkena Rock jaialdian arituko dira ekainean.

Era berean, David Lee Rothen itzulerari esker, Van Halen entzuteko aukera izango dugu berriro.

Poparen errege-erreginak

Lady Gagak MTV kateari duela gutxi aurreratu zion dagoeneko hasi dela hirugarren diskorako kantuak idazten.Horrez gain, ama izan ostean, Mariah Carey gogotsu itzuliko da aurten lanera eta Christina Aguilerak ere abesti berriak aurkeztuko ditu, azken lanaren porrota gainditzeko asmoz.

Amaitzeko, Robbie Williamsek buru-belarri jarraituko du bakarkako hamargarren diskoaren grabazioan.

Talde britainiarrak eta indie musika

Noel Gallagherren bakarkako bigarren lana eta The Stone Roses taldearen itzulera ere albiste izango dira 2012an. Baita, U2 eta Radiohead taldeen disko berrien grabazioak ere. Halaber, The Killers taldeko Brandon Flowersek aurki material berria estreinatzeko gogoa duela adierazi zuen duela aste batzuk.

Esan bezala, Radiohead neguan sartuko da berriro estudioan eta uztailean BBK Live jaialdian izango dugu. U2ri dagokionez, litekeena da 2009an kaleratutako "No Line on the Horizon" proiektuaren jarraipena urte amaieran iristea.

Espainiar Estatuko artistak

Pereza taldeko Rubenen eta Leivaren bakarkako proiektuen emaitzak urte honetan ikusiko ditugu eta Bebe eta El Sueño de Morfeoren kantu berrienak ere laster helduko dira.

Euskal musika

Euskal taldeei dagokienean oraindik ez dugu aurten estreinatuko diren diskoen gaineko informazio askorik baina badakigu Doctor Deseok otsailaren 15ean jarriko duela salgai bere lana eta Mikel Erentxun hilabete honetan bertan izango dugula bueltan.

Dena den, seguruenik Durangoko Azokarako kaleratuko dituzte talde gehienek euren proiektu berriak. Beraz, euskal musikaren nobedadeak entzuteko urte amaierara arte itxaron beharko dugu.


Finaga, Malmasin eta Abrisketa kultura-multzoetara bisitak antolatu dituzte ekainean

Malmasin ibilbide historikoak 2018 programaren ziklo berria aurkeztu dute. Helburua da Arrigorriagako eta Basauriko kultura-multzoak ezagutaraztea eta horretarako ibilbide gidatuak antolatuko dituzte ekainean. Hain zuzen ere, Finaga, Malmasingo gotorlekua eta Abrisketako Done Peri ermita bisitatzeko aukera egongo da.

Aurreko lau urteetako erreferentziak hartuta, aurten bi bisita-formatu proposatu dituzte: autobusez eta oinez. Ekainaren 2an eta 23an Finagako San Martin baseliza bisitatzeko ibilaldiak izango dira autobusez, eta ekainaren 9an eta 16an Abrisketako Done Peri. Autobusak San Migeletik eta Arrigorriagatik irtengo dira egun horietan.

Bestetik, oinezko bisitei dagokienez ibilbide hauek antolatu dituzte: ekainaren 3an eta 10ean Basauriko San Migel auzotik abiatuta Finaga-Malmasin-Abrisketa ibilbidea egiteko aukera egongo da, eta ekainaren 17an eta 24an, berriz, ordena aldatuta, Arrigorriagatik Abrisketa-Malmasin-Finaga ibilbidea antolatu dute. Oinezko ibilbideak izan arren, autobus zerbitzua egongo da Basauriko San Migeletik Finagako San Martineraino eta Arrigorriagatik Abrisketako Done Periraino.

Ibilbide historiko hauetan parte hartu nahi duenak aurretiaz izena eman behar du 688 856 689 telefono zenbakira deituz edo ibilbideak@bizkaia.eus helbide elektronikora idatziz. Bizkaiko Foru Aldundiak antolatzen ditu ibilbide historikoak lurraldean zehar. Kasu honetan, Arrigorriagako eta Basauriko Udalen laguntza izan du.

Malmasin ibilbide historikoak 2018 – Egutegia

Autobusez

Ekainak 2 + 23: Finagako San Martin

Ekainak 9 + 16: Abrisketako Done Peri

Oinez

Ekainak 3 + 10: Finaga-Malmasin-Abrisketa. Irteera: San Migel, Basauri

Ekainak 17 + 24: Abrisketa-Malmasin-Finaga. Irteera: Arrigorriaga


HIZPIDEA: Mozal legearen aurkako mobilizazioak

Uztailaren lehenean urtebete beteko da Mozal Legea deiturikoa indarrean jarri zenez geroztik. Aitor Corres Salaketako kideak lege horren gaineko balorazioa egin digu gaurko magazinean eta, bide batez, haren aurka izango diren mobilizazioen berri eman. Aitorren iritzian, datuak beldurra emateko modukoak dira, zeren eta lau mila izan baitira, guztira, lege honetan oinarri harturik, hemengo eta kanpoko segurtasun indarrek jarri dituzten isunak. Berak dioenez, lege honek ez du beste helbururik, eskubide sozialak galtzearen kontra egiten diren herri erantzunak haustea baino. Horregatik, uztailaren lehenean mobilizazioak izango dira Hego Euskal Herriko lau hiriburuetan, lege honek berez dakartzan kalteak salatzeko.

https://bilbohiria.com/docs2/2016/hizpidea/160629_hizpidea_aitor_corres.mp3

Deskargatu hemen.


Albizu auzoko ermita, Katadio eta Ibarrako bolatokia egokituko dira

Bizkaiko Aldundiko Gobernu Kontseiluaren erabakiz, Orozkoko Albizu auzoan dagoen ermitako zurezko kasetoidurako pinturak konponduko dira. Eraikin honen lehen berrikuntza lanak 1770-1771 urteetan izan ziren.

Bizkaian ikus daitekeen barrokoko zurezko ganga bakarra duen ermita izanik, bai hura mantentzeko zein ermita bere osotasunean berritzeko lanei ekingo diote: elementu guztiak kontserbatzeko-zaharberritzeko tratamendu integrala emango da; zikinkeria kenduko da; mihiztadurak sendotuko dira; gaizki kokatuta dauden taulak ondo jarriko dira eta beharrezkoa denean horien ordez berriak jarriko dira; zurezko zuntza finkatuko da; polikromia finkatu eta garbituko da; iztukadura tratatuko da; kolorea falta den tokietan berriz jarriko da, eta esku-hartze osoari azken babesa emango zaio.

Modu berean, Orozkoko Udalaren eskutik, Katadioko atsegin hartzeko lekua eta Ibarrako bolatokia egokitu ditu. Bi leku hauetan egindako lana uval-langileek burutu dute. Katadion, bankuak eta barbakoak konpondu dituzte besteak beste eta Ibarrako bolatokian, ordea, barbakoak eta jolasguneko zorua.

Udalak mezu zuzena helarazi die herritarrei, gune horiek modu egokian erabili dezaten.


Itsaso Gutierrez: ‘Hutsegia’

Uda dator. Gazteago nintzenean aro guztietan berezienatzat nuen hau. Nire gorputza arropa eta jantziez estali ostean urtean zehar sortutako arrasto orbain marka txikiena miatzen nuen, aztertzen. Urtez urte gorputza moldatzen, aldatzen, ximeltzen joan zait. Udaren argitasun eta beroak biluziago egotera behartzen nau eta harekin dakar errealitatea. Udak deseraikitze gehienak ekarri ohi dizkit. Ingurukoak bere horretan taldean doaz, hondartzara, tabernaz-taberna, mendi muturretara… Bakardadeak higiezin uzten nau. Taldean taldeko ez bainaiz sentitzen. Soziala ez izatera beharturik aislaturik dauden txokoak bilatu ohi ditut mapetan. Munduaren korronteak ez baitu begirik niretzat. Ezta ni bezalakoentzat. Umea nintzela parkeko izkinaren batean egoten nintzen amarekin, beste umeek nola jolasten zuten ikusten. Barruak korapilatu, txikitu, hustu egiten zitzaizkidan. Ez genuen luze iraun. Amarekin bakardadea askatasuna zen. Autonomia. Nire gabeziak ahazten nituen. Barrea ere algaraka egiten nuen. Gehiegi babestu ote ninduen zalantzaz joan zen minbiziak jota. Urte eskasa iraun zuen medikuen eskutan. Ospitaleko gela txiki hartan utzi ninduen bakardade gordinenean. Amarik gabeko bakardadea handia da. Handiegia. Hutsa. Hutsegia.

Uda datorrelako mapak miatzen ditut etxeko paretek irents ez nazaten. Barneko bidaiak besterik ez ditut egiten. Jaio eta gaurdaino nirekin, soilik nirekin hainbeste urtez egongo nintzela jakin ez nekien. Ni izate bakar. Gorputz tolestu baten menpean. Gizarte-eredurik ez baitago niretzat ezta ni bezalakoentzat. Ama nuen existentzia-eredu soil. Ama eta bere hitzak, mezuak, eskuak, besoak. Nire existentzia hezur-haragitzen zuen. Naturaltzat hartzen zituen nire zalantzak, munduak ikusten ez ninduela esaten nion horietan. Baina udan, egitateak pisu hartzen du. Jendartea, etxetik kalerako saltoa egiten duenean. Mundua taldetan antolatua dagoenean. Eta taldeetan banako-eredurik ez dagoenean. Subjektu hutsa naiz. Gara ni bezalakoak. Eragotzi besterik ez baitut egiten. Espazioen zirrikituak dira soilik niretzat gordea, eta ni bezalakoentzat, paraplegikoak garenontzat.


Legegintzaldiko azkenaurreko plenoa, beroa

Legegintzaldiko azkenaurreko plenoa izan zen astearte arratsaldekoa. Maiatzeko udal hauteskundeen aurretik, beste bat geratzen da soilik. Zortzi puntu izan zituen apirileko gai-zerrendak, eta gehienek eztabaida piztu zuten. Beterriko eskualdeko garapen agentziari buruz EAJk aurkeztutako mozioak bereziki. Dena den, Zaharren egoitzaren egoera, Udalaren Erreglamendu Orokorra eta lanpostu berrien hizkuntza-eskakizuna ere landu zituzten.

Pleno luzea, beroa eta eztabaidatua izan zen astearte arratsaldekoa. Zortzi puntu izan zituen eguneko gai-zerrendak.

EAJk aurkeztutako Beterri garapen agentziari buruzko mozioak piztu zuen eztabaida gehien alderdien artean.

“Eskualdeko EH Bilduko ordezkariek jakitera eman duten proposamenak ez du legezko baliorik, aurkeztutako erakundea ez baita oraindik eratu eta Udala agentziaren kide bezala sartu dute, logo ofiziala erantsiz”, salatu zuen EAJk, “gezur bat eraiki duzue”, leporatu zion Bilduri.

Irudia kentzeko eskatu, Udalaren irudia “interes alderdikoiekin” ez erabiltzeko exigitu eta inongo osoko bilkuran Beterri garapen agentziaren parte izatea ez dela onartu aitortzeko galdegin zion Estitxu Alkortak Bilduri.

PSEko Jesus Zaballosek bat egin zuen jeltzaleen eskariarekin: “Nekatuta gaude. Bildu langabezian dauden pertsonekin jolasten ari da. Plenoetan erabaki behar da garapen agentziaren parte izan nahi dugun ala ez. Ez dugu opakotasunez beteriko halako txiringitorik nahi. Hernani, Usurbil eta Astigarragaren babesa du soilik, ez Lasarte-Oria, Andoain eta Urnietarena”.

Bilduko Gorka Lizarragak erantzun zien Beterri garapen agentzia sortzean garbi utzi zutela sortzen zutena irudi bat zela, ez zutela egitura juridiko bat sortzen, marka bat bakarrik. “Lanean ari gara eskualde mailan langabeziaren aurka borrokan, oposizioak uzten digun heinean behintzat. Kooperatzen, Inoforo diru laguntzak. Biziberritzen proiektua... Gure lehentasuna da langabeziari aurre egitea”.

Eztabaidaren ostean bozketari ekin eta PSE, PP eta EAJren aldeko bozkekin onartu egin zen mozioa. Bilduk kontra bozkatu zuen eta LOHP abstenitu egin zen.

Gainontzeko puntuak

Gai-zerrendako beste puntuek ere eman zuten eztabaidarako tartea. Esaterako, lanpostu zerrendan agertzen diren 20 lanposturi hizkuntza-eskakizuna eta derrigortasun-data aldatzeko proposamena onartua izan zen. PSE eta PPk bozkatu zuten kontra.

“Euskara interes alderdikoiekin erabiltzen du udal gobernuak, zuek eskatzen duzuena ez dator bat herriaren errealitate linguistikoarekin eta jende askok ezingo du oposizioetara aurkeztu”, salatu zuten Velez eta Zaballosek.

Pablo Barrio alkateak erantzun zion herritarrek eurek nahi duten hizkuntzan erantzun ahal izateko “eskubidea” dutela eta udaleko langileek hori “bermatu” beharra daukatela.

Lasarte-Oriako Udaleko funtzionamendua arautuko duen Erregelamendu Organikoaren onarpenari dagokionez berriz, bere horretan geratu zen ez zuelako gehiengo absolutuaren babesa lortu. PSEk eta EAJk erretiratu egin zituzten jarritako emendakinak. “Landuta dago, baina ez behar bezala landuta. Lan asko egin dugu eta gehiago egin behar bada ere, prest gaude”, adierazi zuen Alkortak. “Asko dago eztabaidatzeko oraindik”, esan zuen Zaballosek.

Pablo Barrio alkateak bere aldetik, Erreglamenduak dituen 125 puntuetatik desadostasuna hirutan soilik egon dela adierazi zuen eta hori “azpimarratzekoa” iruditu zitzaion, “lanean jarraituko dugu”.

Eguneko seigarren puntuan, PSEk mozioa aurkeztu zuen Biyak Bat Zaharren egoitzako egoera “txarra” salatuz. Hezetasunak, leihoen egoera “tamalgarria” eta Udal Gobernuaren “utzikeria” salatu zituen Zaballosek.

Gainontzeko alderdiek mozioa “konpartitu” bai, baina hori 2015eko aurrekontuen baitan negoziatu beharreko puntutzat jo zuten eta gainera, “larrialdi irteera” bat egitea presazkoagotzat ikusten dute.

Aldeko bozkak beraz, PP eta PSEren zazpiak izan ziren, kontrakorik ez eta hamar abstentzio.

Bestalde, Jaularitzak bultzatu duen Udal Lege egitasmoaren aurrean Bilduk prozeduran “epe luzapen bat” eskatuz aurkeztutako mozioa atzera bota zuten.

Azkenik, aho batez onartu zen herriko Manttangorri autobus zerbitzua Gipuzkoako Garraioaren Lurralde Agintaritzan inkorporatzeko eskabidea.

Galderen txandan 2015eko aurrekontuak, Beterri, udal aldizkaria eta Garaikoetxea izan zituzten eztabaidagai.


“Dantzaren historiaren segida zuzena da Zuberoako dantza”

Jon Iruretagoiena (Baiona, 1985) sukaldaria da ikasketaz, eta ezaguna da dantzari gisa. Kuriositateak pusaturik, zuberotar dantzen jatorriaz ikerketa bat egiten ari da bere denbora librean.Hasteko, dantzaren inguruan eramaten duzun lana aurkezten ahal duzu?Lan hori Zuberoako dantzaren inguruan da, dantzaz eta haren historiaz; haren historia Europan zehar, ez Zuberoan bakarrik. Hori garrantzitsua da; ez da dantzaren historia Zuberoan, baina Zuberoako dantzaren historia. Jakina den informazio batetik abiatuz, erran nahi baita Zuberoako dantzak edo pausoak armadatik etorri direla, ikertzen dut nondik etortzen den dantza hori, armadak ez duelako asmorik dantzak asmatu edo moldatzeko. Banekien bazela hori baino lehen gauza bat; hori zen hasierako ideia.Zu lapurtarra izanik, zergatik zuberotar dantzei interesatu zara, eta ez lapurtarrei adibidez?Dantzaria naizelako. Badu orain 21 urte ari naizela dantzan, eta gustuarekin. Ikasi nituen Zuberoako dantzak, aitarekin lehenik, gero Bruno Lavignerekin, eta asko maite nituen. Kuriositate pixka bat sortu zen ikustean dantza klasikoarekin izaten ahal zen harremana eta jakitean bazirela Frantziako toki batzuetan teknika edo dantza molde berdinak. Jakin nahi izan nuen zergatik izaten ahal ziren Provence eskualdean eta Zuberoan dantza berdinak. Hasi nintzen Internetekin, eta jakiteko gogoarekin segitu nuen.Zehazten ahal zenuke zuzen zer ekarri dion armadak dantzari?Armadak egin duena da bere soldaduei dantza irakastea XVIII. mende bukaeran hasirik. Jakinez garai haietan gizonak armadara joaten zirela bost edo zortzi urterentzat, denbora bazuten ikasteko eta hobetzeko. Dantza molde berezi bat irakasten zuten: teknikoa; salto anitz, indarrarekin eta bizkortasun anitzekin. Ikasketen bukaeran diploma bat ematen zitzaien. Gizon horiek haien herrietara itzuli ziren beste dantzatzeko molde batekin. Tokien arabera atzeman dute, edo ez, dantza horiek sartzeko parada haien ohituretan.Erraten duzu armadan ikasia ekarri zutela. Alderantziz ere gertatu ote da? Erran nahi baita, hemengo dantzek eragina ukan ote zuten armadako dantzetan?Armadan zuzenean ez dut uste, baina zaila da erratea, gauza gutxi idatzi delako horretaz. Gero badakigu euskaldun dantzariek batez ere dantza klasikoan ekarri dutela zerbait eta aberastu dutela saltatzeko moldeetan eta urrats zenbaitekin. Luis XIV.aren garaian, dantza akademia sortu zuenean 1661ean, ez dakigu zuzen, baina pentsatzen dugu euskaldunak joan zirela eta erakutsi zutela haien dantzatzeko moldea eta gelditu zirela gauza batzuk. Adibidez bi urrats izen badira dantza klasikoan gaur egun ere: saut de basque eta pas de basque.Hitzaldietan erraten duzu dantzaren historiak arrastoak utzi dituela zuberotar dantzetan. Hori Zuberoari mugatzen duzu?Ez! Toki guztietako dantzek ukan dute dantzaren historiaren eragina memento batean. Euskal Herriari mugatuz, edozein probintziatako dantzetan bada historiaren eragin zerbait. Baina hemen, Zuberoan, bidea nahiko zuzena da, eta garrantzitsua da teknika aldetik, hemen diren gauza anitz etortzen direlako orain dantza klasikoa deitzen dugunetik. Beraz, dantzaren historiaren segida zuzena da Zuberoako dantza. Horregatik erraten dut hemengo dantzariek badutela dantzaren historiaren oroitzapena eta haiek dutela atxikitzen eta atxiki behar.Aipatzen duzu transmisioa ere. Armadatik jin ziren dantza maisuek pasarazi zuten haien jakintza. Hitzaldietan Martin Hegobürü barkoxtarra aipatzen duzu.Aipatzen dugu Martin Hegobürü; hemen ere jendeak izen hori atxiki du gogoan, baina jakin behar da ez dela bakarra izan. Badira bost dantza-maisu izen Zuberoan ezagunak, baina pentsa daiteke gehiago ere izan zirela eta bakoitzak egin duela lanaren parte bat. Gizon batek ez du dena aldatu, ez dut uste.Erraten duzu ere Provence eskualdean konkurtsoak eginez, arauak ezarriz, kentzen zela pixka bat interpretazio askatasuna. Zuberoan ere primakak egiten ziren, lehiaketak...Egia da, Provence eskualdean farandole konkurtsoak egiten dira, eta badira azterketak dantza maisu izateko. Haiek atxiki dute armadatik ekarri tradizio hori, eta gaur egun segitzen du. Gauza horiek egiteko behar dira arauak finkatu, eta arauek hesten dute dantzariaren interpretazio librea. Gero, primaka horietan, Jean-Mixel Bedaxagarrek erraten zuen bezala, lehen gauza zen postura, gero jantzia eta gero dantzatzeko moldea. Hor ere, bazekiten herri bakoitzean desberdinki dantzatzen zela, eta hori onartua zen, jakina zen eta garrantzitsua zen bakoitzaren desberdintasun hori. Aldiz, gehienetan, lehiaketetan, desberdintasun hori ez da onartzen, eta molde batean sartu behar da.Mundializazio garai hauetan, hip-hopa ere hona iritsi delarik, zure ustez zergatik dantza ez da gehiago aldatzen, lehen armadarekin gertatu zen bezala?Uste dut aldaketa bat egiteko tokiko jendeak sentitu behar duela beharrezko duela. Sentitu behar du ere aldaketa hori ekarrita gauza hori beti berea dela. Maskaradan hasten badira bihar aitzindariak hip-hopa egiten, batetik, uste dut ez duzuela horren beharrik, eta, bigarrenik, erranen duzue: "Hau ez da gurea". Aldaketak egiteko, bi gauza horiek errespetatu behar dira; uste dut historian horrela egin direla, edo, bestela, aldaketak hiltzen du dena.Ikerketa Italian segitu beharko zenuke historian gehiago sakontzeko, baina zure denbora librean ari zarenez, zaila izanen da ezta?Badakigu non den horren segida, aitzinetik pasa dena. Italiara joan behar genuke historian aitzinago joateko. Italiar zaharrez dira testuak; bada ikerketa pila bat egiteko. Badut denbora oraino.


AHTaren aurkako Itsasondoko lau ekintzaileak atera ditu Ertzaintzak

Meategietatik atera ostean atxilotu egin dituzte lau lagunak, desordena publikoa, erresistentzia eta desobedientzia leporatuta.


Antxoa arrantzan normal hasteko asmoa dute Lapurdiko arrantzaleek

Antxoa eskasia dela-eta Bizkaia eta Gipuzkoakoek etenaldia bete dezatela eskatu dieten arren, ekainaren lehenean antxoa arrantzaldiari normal ekiteko asmoa dute Lapurdiko arrantzaleek. Azken erabakia Frantziako Gobernuak hartu behar du —Espainiakoak etenaldi ekologoikoa agintzeko eskatu baitio—, baina oraingoz, erabakia atzeratzen ari da Paris, eta ez du ematen ekainaren 1ean antxoak harrapatzen hastea galaraziko duenik.

Gainerakoan, Galiziako, Asturiasko (Espainia), Kantabria (Espainia) eta Bizkaia eta Gipuzkoako arrantzaleek batzarra egin dute gaur goizean, eta Espainiako Arrantza Ministerioak eskainitako laguntzak ez onartzea erabaki dute. Gainera, Ministerioaren laguntzak eskasak direla salatzeko mobilizazioak egingo dituztela iragarri dute.

Arrantzaleek 27 milioiko laguntza eskatu zuten antxoaren kostera txarrak sortutako kalteen ordainetan, baina Espainiako Gobernuak laguntza txikiagoak eskaini dizkie.

"Pasibitatetik borrokara" pasatzea erabaki dute gaur Kantauriko arrantzaleek. Izan ere, antxoaren kostera txarra dela eta itsasora ateratzeari utzi zioten, eta horrek sortzen dituen kalte ordainen inguruan ezin dira Espainiako Gobernuarekin akordiora iritsi.


Salillasek 24 orduko proban hartuko du parte eta 200km baino gehiago egitea du helburu

Xabier Salillas CD Hernaniko atleta Bartzelonan izango da gaur-bihar bitarte, bertan jokatuko den 24 orduko lasterketan. Salillasek helburu du 24 ordu baino gutxiagotan, 200km egitea. Pistak 400 metro ditu, eta salillasek helburua lortzeko, 500 buelta eman beharko dizkio, gehi beste bat. Helburua betetzea zaila izango da hernaniarrarentzat, psikologikoki 24 ordu leku berean egotea korrika ez baita erraza. Aurreko urteko irabazleak 234km egin zituen.


Hiru zumaiar, ostegunean, ETBko 'Hi selfie' saioan

Ostegun honetan, ekainak 9, gaueko 22:30ean, hiru zumaiar Julian Iantziren Hi selfie programan arituko dira argazkiak ateratzen. 1.000€ daude jokoan. Lortuko al dituzte?


Langabeak kontratatzeko diru-laguntzak emango ditu UKUEk eskualdeko enpresentzat

Eskabideak aurkezteko epea amaituko da irailaren 20an. Orotara, 214.500,00 euro emango dira diru-laguntzatan.

Urola Kostako Udal Elkarteak diru-laguntza deialdia egin du eskualdeko enpresentzat, eskualdeko langabeak kontratatzeko. 214.500,00 euro emango ditu UKUEk diru-laguntzetan, eta eskabideak aurkezteko epea irailaren 20an amaituko da.

UKUEtik azaldu dutenez, "azken hiru-lau urteetan langabezia tasak behera egin du eskualdean, krisialdiaren aurreko urteetako tasetara hurbilduz. Hala ere, gizatalde batzuk beste batzuk baino zailtasun handiagoak dituzte lana lortzeko, emakumeek edo 45 urtetik gorakoek esaterako. Horrekin batera, krisialdiak eragin nabarmena izan du enpresen lehiakortasunean, eta urte zailak igaro dituzte enpresa asko, horregatik, sarri uzkur agertzen dira langileak kontratatzeko". Horren aurrean, udal elkarteak kontratazioa sustatu nahi du, bi helbururekin. Diru-laguntza deialdiarekin, alde batetik, enpresei lagundu nahi die langileak kontratatzeko gastuei aurre egiten eta, ondorioz, lehiakortasuna hobetzen; bestetik, enplegurako politika aktiboak indartu eta lan munduan sartzeko zailtasunak dituzten gizataldeetako pertsonak kontratatzea sarituko dute.

Diru-laguntzak

Eskabideen balorazioan bereziki baloratuko dira emakumeak kontratatzen dituzten enpresen eskabideak, izan ere, 18 dirulaguntza gordeko dira emakumeak kontratatzen dituzten eskabideentzat eta gainerakoetan ere puntuazio handiagoa izango dute emakumeak kontratatzen dituzten eskabideek.

Diruz lagunduko diren kontratuak izango dira gutxienez 3 edo 6 hilabetekoak, lanaldi osokoak edo eta gutxienez %50eko lanaldia dutenak. Diru-laguntzen zenbatekoa 1.500,00 eta 9.000,00 euro bitartekoa izango da, kontratatzen den pertsonaren ezaugarrien eta kontratuaren iraupen eta lanaldiaren arabera.

Diru-laguntza eskuratzeko, kontratatutako pertsonak hainbat baldintza bete behar ditu, besteak beste:

Lanbide-Euskal Enplegu Zerbitzuan izena emanda egongo da enplegu eskatzaile gisa, langabezia egoeran.

Bere lana egingo du eskualdean (Aia, Getaria, Orio, Zarautz edo Zumaian) kokatutako lantokietan.

Eskabideen balorazioan lehentasuna izango dute eskualdean (Aia, Getaria, Orio, Zarautz edo Zumaian) erroldatutako pertsonak kontratatzen dituzten eskabideek.

Eskabideak

Eskabideak aurkeztu behar dira Urola Kostako Udal Elkartean (Urdaneta bidea 6, Zarautz) 2019ko irailaren 20a baino lehen.


Goizukoop-en urteko kontuak aurkeztu eta gasolindegiaren nondik norakoez aritu dira ohiko batzarrean

Joan den larunbatean, ekainaren 15ean, Goizukoop-ek urteko batzar orokorra egin zuen herrian. Ikastetxeko jangelan bildu ziren 11:00etan eta urteko kontuak aurkeztearekin batera, gasolindegiaren nondik norakoez hitz egin zuten.


Peru gertutik ezagutzeko aukera izango da eguenean Olaranen

Josune Martinez gazte antzuolarrak hitzaldia eskainiko du egunean, otsailaren 9an. Antzuolarrak munduan zehar izeneko hitzaldian, Perura egindako bidaia eta bertan bizitako esperientziak, argazkitan erakutsi ditu Martinezek. "Perun egon naiz hiru hilabetez; lehenengo bi hilabeteetan, heziketa sexualari eta ugalkorrari buruzko praktika komunitarioak egin ditut". Azken hilabetea, aldiz, eta praktikak bukatu ondoren, Peru bere osotasunean ezagutzeko asmoz bidaia bat egin zuen antzuolarrak. Orain, asmoa dauka praktika horietan ikusi eta ikasi duena kontatzea, jendaurrean zabaltzea. Argazki erreportajez lagundutako hitzaldia hilaren 9an, eguena, izango da, 18:30ean Olaranen.


Nolako ideologia, halako irizpidea

Udaletan euskararen erabilera normalizatzeko dekretua, euskal hedabideen hitzarmena, Euskaraldia... Askotariko gaietan egin du aurrera euskarak joan den legealdian. Administrazioaren euskalduntzea eta euskara ikasteko doakotasuna izanen dira korapilo nagusiak datozenean.


Abiatu da Lesakako Arkupe elkartearen emakumezkoen paleta goma txapelketa

Larunbat honetan bigarren jardunaldia jokatuko da

Joan den larunbatean, irailaren 10ean abiatu zen Lesakako Arkupe pilotazale elkarteak urtero antolatzen duen emakumezkoen paleta goma txapelketa. Hauek izan ziren emaitzak:

Mertxe eta Susanak, 30; Amaia eta Sandrak, 18.

Irazustabarrena eta Senperrek, 30; Garbiñe eta Maitek, 24.

Goikoetxea eta Arrietak, 30; Ianira eta Rebekak, 28.

Aurora eta Edurnek, 30; Mari Paz eta Inesek, 21.

Bigarren jardunaldia larunbatean

Larunbat honetan, irailak 17, bigarren jardunaldia jokatuko da:

Ianira eta Rebeka, Asun eta Mirentxuren kontra;

Garbiñe eta Maite; Iera eta Saioaren kontra;

Mari Paz eta Ines, Irazustabarrena eta Senperren kontra;

Amaia eta Sandra, Goikoetxea eta Arrietaren kontra.


Beste egun zoragarri bat

Azaroa, eguraldia neurtzen hasi zirenetik bustiena izan bazen, gutxik gogoratzen dute hau bezalako abendu zoragarri bat Bidasoan. Gaur ere eguzkia izaten ari da protagonista. Goizean fresko egin du, baina hotzik ez, behintzat garairako espero den hotzik ez. Eguzkia atera orduko hasi da epeltzen, eta termometroak 20 gradura hurbildu dira.

Abendua hasi zenetik irudi ikusgarriak utzi dizkigu eguraldiak, arrosa koloreko egunsenti bikainak, eta laranja indartsuko iluntze paregabeak. Beheko irudia, baina, gaur eguerdikoa da, Bidasoan egin duten Gipuzkoako Aulki Mugikorreko Ligako hirugarren jardunaldikoa. Abenduan izanagatik ere, arraunlariek eguzkitako krema behar izan dute eta ikusleak itzal bila aritu dira, proba eroso ikusi ahal izateko.

Arraunean aritzeko nahiz ikusten egoteko, giro zoragarria zegoen eguerdi partean


Sinadurak bilduko ditu SKAPAk asteburuan

«Helburua sinplea da: udala ekartzea baldintza berriak erabakitzeko eztabaidara, eta eskatu ez dezala eztabaida erro-errotik ukatu». Santa Klara, Azken Portu eta Aritzbataldeko festak berriz ere Astazubin ospatu nahi dituzte, eta horretarako, SKAPAk Udal Gobernuarekin eztabaidatu nahi ditu jaiak plaza horretara itzultzeko baldintzak.«Udal gobernu berriak festak Astazubin egitea baimenduko ez duela jakinda eta Komisiyuarekin gaiaz hitz egiteko borondate txikiena ere ez duela ikusita (aste honetan bertan jakin dugu Gurekin Jai festa batzordearekin ere modu berean jokatu duela)», Nik ere buelta kanpaina jarri du abian, eta horren barruan, sinadurak bilduko dituzte asteburu honetan.Lege Zaharren enparantzan, itsas pasealekuan eta Astazubin postutxoak jarriko dituzte horretarako. Gaur 17:30etik 20:30era jasoko dituzte sinadurak; larunbatean 11:00etatik 14:00etara zein 17:30etik 20:30era eta igandean, berriz, 11:00etatik 14:00-etara. Horrekin batera, sarearen bidez ere eman daiteke babesa eskaera horri. Change.org atarian sinatu daiteke eskaera.Gurekin Jaik ere herriko festak antolatzerakoan udalarekin gorabeherak izaten ari dela jakinarazi du. «Badira aste batzuk, apirilaren 29an hain zuzen ere, Zarauzko Udalari zuzenduta aurtengo herriko festak, Transpelaioak zein Euskal Jaiak, antolatzeko eskaria sartu genuela», adierazi dute festa batzordekoek idatzi baten bidez. «Eskari horretan zehaztu genuen gure proposamena, lekuari dagokiona (batez ere ikusita Azken Portuko kideak zein arazo izaten ari diren) zein data, ordutegi eta materialari dagokiona ere batuz». Udalak jakinarazi dien «bakarra» ordutegien murrizketa izan da, «festetako lehen gauean (ekainaren 24an) 00:00ak arteko muga ipiniz». Hori dela eta, bilera bat egiteko proposatu diete Gurekin Jaiko kideek udal ordezkariei: «Gure harridurarako ea bilera zertarako nahi dugun galdetu digute. Desadostasunak ikusita, esan diegu ohiko legez ordutegiak zein baimenaren bestelako baldintzak negoziatu eta adosteko premia eta presa ikusten ditugula. Eskatutako bilera egin eta adostasun batera iristea espero dugu», diote.


Hezkidetza «ikastetxe guztietara» zabalduko duela ziurtatu du Gimenok

Txibite lehendakariak jasoko du Unescok Skolaeri iaz emandako saria. Departamentuak xede izanen du «hezkuntza inklusiboa bermatzea»


Binakako Txapelketa eta Bankoa-DV Torneoko finalak igandean

Sokatira, harrijasotzaileak eta aizkolariak ere izango ditugu.

Pilotak eta herri kirolek osatuko dute igandeko kirol eskaintza Euskal Telebistan eta eitb.eus-en.

'ETB Kantxa' saioak Binakako Txapelketako Olaizola II-Imaz / Urrutikoetxea-Aretxabaleta norgehiagoka eskainiko du, baita Artola-Erasun / Laso-Untoria partida ere, 17:00etan hasita, ETB1en. Bezperan Bilboko Bizkaia pilotalekuan jokatuko dira, eta Xabier Euzkitzek, Joxan Tolosak eta Elena Azpeitiak egingo dute kontakizuna.

Goizean, 12:00etan, Bankoa-DV Torneoko finalak izango ditugu ikusgai ETB4n. Iñigo Aiestaran eta Iñigo Irureta izango dira esatariak.

Bestalde, hiru herri kirol emanaldi izango ditugu egunean zehar ETB1en 11:00etan, Euskadiko goma gaineko sokatira txapelketa (260 y 300 kg); 12:30ean, Euskadiko harri handien txapelketa, eta 16:00etan, emakume aizkolarien Urrezko Kopa.


Gaur Abartzuzako eta inguruko biztanleekin egon ga

Abartzuzan eskola berria eta D eredua nahi dute. Gaur Abartzuzako eta inguruko biztanleekin egon gara, Sortzen Elkartearen izenean, Gari Torregrosa eta Sergio Iribarren, gure babes osoa ematen. Herriko eskolaren egoera dela eta, azpiegiturarekin lotutako arazoak, alegia, Nafarroako Parlamentuko Hezkuntza Mahaiaren bisita izan dute. Landa eremuko eskola gehienek pairatzen dutenaren antzekoa dute Abartzuzan, eta honi, azken aurrematrikulazioan D eredua aukera dutenei, Hezkuntza Departamendutik, ezezkoa ematea gehitu behar diogu. Irakasleak, gurasoak eta udaleko zinegotziak bildu dira parlamentariekin. Eskola berri bat behar dute, eta gainera euskaraz. Abartzuzan argi dute. Honen aurrean, UPNko parlamentariaren erantzuna: "Pero tenemos el Parlamento que tenemos, y UPN tiene la mayoria". Sortzen Elkartetik, honekin lotutako bi hitzordu: -. Larunbat honetan, aldaketa sozialaren alde eta Euskal Eskola Publiko berri baten alde. Beharrezkoa da, inposaketen garaia amaitu da, gehiengo soziala errespetatuko duen gobernu berri bat behar dugu. -. Igandean, martxoaren 15ean: Zonifikazioaren mugak gaindituz Martxa. Lizarratik Bilatortara. 11etan Lizarrako Hilobi Saindutik aterako gara, eta Bilatortara iristerakoan, hamaiketakoa eta Hamarratz Txokoa izango dugu. Bukatzeko, apirilaren 19an Faltzesen ospatuko dugu Euskara Herria Josten jaialdira joateko deia eginez, famili argazkia egingo dugu.


Igeriketa eta dantza arteko kirol ikusgarria

Araban ez da erraza igeriketa artistikoa praktikatzea, herrialde osoan klub bakarra dagoelako gaur egun. Gasteizen dago eta Urdantza du izena.

Klub gaztea da Urdantza. 2012 urteko udazkenean sortu zen Gasteizen, igeriketa artistikoaren edo sinkronizatuaren inguruan sortutako interesa zela eta. Hasieran, 37 neska baziren ere, gaur egun, 5 eta 18 urte bitarteko 70 bat igerilari ditu.

Kostata baina gora doan kluba da, eta horren erakusle da iaz infantil eta junior mailetako 19 igerilari federatu zirela lehen aldiz; modu horretan, Euskal Herriko igeriketa federazioak antolatzen dituen txapelketetan parte hartzen hasi ziren. Ez zen samurra izan, federatu ahal izateko proba bat gainditu behar izan zutelako aurretik: "Probak pasatu eta ofizialki hasi ziren igerilari arabarrak bizkaitarrekin eta gipuzkoarrekin lehiatzen. Aurrera pausu handia izan zen hori guretzako", azaldu du Urdantzako zuzendaritza batzordeko Agurtzane Zigaranek.

Lehiatzen, baina, lehenago hasi ziren: Arabako ligan, hain justu. Kontuan izan behar da, dena dela, herrialdeko klub bakarra dela Urdantza, eta hortaz, liga klubarena ere badela. "Euren artean lehiatzen dira. Ondo datorkie txapelketak zelakoak diren ikusten joateko eta Euskadiko txapelketara begira ikasteko", azpimarratu du. Bestalde, erakustaldiak ere antolatzen dituzte; hiruhileko bakoitzeko bana, gutxienez.

Gogor entseatzen dute kirol jarduera honetan. Txikienak astean hiru bider joaten dira ikasturtean zehar San Andres o Lakuako udal kiroldegietara bi orduko saioak egitera; uretakoak zein uretatik kanpokoak dira. Helduagoek, ostera, astegunetan, ostiralean izan ezik, egunero dituzte entseguak. Horrez gain, oporretan, hainbat egunetan ere elkartzen dira. "Gabonetan, esaterako, federatutako neskek teknifikazio saioak izan zituzten hiru egun jarraian, goizetan. Kanpoko entrenatzaile bat ekarri genuen egunerokoetan praktikatzen ez dituzten gauzak egiteko".

Entrenatzaile gutxi

Zigaranek adierazi du arazoak dituztela entrenatzaileak bilatzeko, kluba gaztea denez harrobirik ez duelako eta kirola bera "nahiko ezezaguna" delako: "Kanariar, sevillar eta donostiar bana ditugu orain taldeak gidatzen. Benetan, zaila da topatzea; horiek ordezkatzea da gehien kostatzen zaiguna". Baina, egoerari aurre egiteko bidea bilatzeari ekin diote, eta, datorren ikasturteari begira, junior mailako hainbat ikaslek izena eman dute begirale ikastaroa egiteko: "Igerilari nagusien artean gogoa eta ilusioa dago eta hori garrantzitsua da, harrobian dago eta etorkizuna", azpimarratu du.

Mutilei gonbita

Ez da esku artean duten erronka bakarra, mutilak erakartzeko ahalegina ere egiten dabiltza eta: "Duela urte gutxira arte, mutilik ez zegoen kirol honetan eta gurean, gaur egun, oraindik ere ez dago; eta kanpora lehiatzen joaten garenean bakarra ikusi dugu". Hala, jarduera ezagutzeko gonbita egin du: "Atea zabalik dago. Igeriketan badaude mutil asko, eta dantzariak ere badaude. Biak uztartzen dituen kirola da", nabarmendu du.

Kirol aberatsa da igeriketa artistikoarena, ez agresiboa uretan egiten delako. Besteak beste, mugimendua, malgutasuna, indarra, koordinazioa, sinkronizazioa, erritmoa, talde-lana edo mimika lantzen dira horretan. Horrekin lotuta, bi modalitatetan egiten dute lan Urdantzan: figurak eta errutinak. Azken horiek egiteko lehenago figurak ikasi behar dira. Bata zein bestearen ezaugarriak azaldu ditu Zigaranek: "Figura oinarrizko postura bat da. Errutina figura ezberdinez osatuta dago, musikaz eta koreografiaz lagunduta dagoena. Errutinak taldeka, binaka edo banaka egin daitezke. Beste modu batean esanda: alde teknikoena figurak dira, eta ikusgarrienak, berriz, errutinak". Zuzendaritza batzordeko kideak gaineratu du kategoria bakoitzak figura batzuk egiten dituela, eta mailan aurrera egin ahala, horien zailtasuna areagotzen doala.

Interesatuek igerian jakitea baino ez dute behar, eta klubean izena ematea. Bi bide dituzte horretarako: urdantzasinkro@gmail.com helbidera mezua bidalita edo 663 52 01 82 telefonora deituta. Amaitu aurretik, zuzendaritza batzordeko kideak eskerrak eman nahi izan ditu, bazkideen lankidetza gabe ezinezkoa izango litzatekeelako aurrera egitea.

Irakurri erreportaje osoa ALEA aldizkariaren 183. zenbakian


«Beste erronka bat behar dut orain»

Dani Garciak ofizialki iragarri du Eibar utziko duela, orain bi aste BERRIAri aurreratu eta gero. Sei denboraldi osatu ditu, 2.B mailatik Lehen Mailara. Sasoi hau amaitzean esango du nora doan


Palmerakuak taldeak antolatutako irteerak erantzun ona izan du

Bizikleta martxa baino, 'KDD' moduan egin dute hitzordua Palmerakuek, hau da, mendiko bizikletan ibiltzeko hitzordua egin, eta 150 bat laguneko taldea animatu da gaur, domeka, Bergarako bazterrak ezagutzera. Bide batez, gaixotasun mitokondrialak ikertzeko dirua batu gura izan dute.

"Palmerakuon asmoa Bergarako zein inguruetako mendi bizikleta zaleei ibilbide polit bat erakustea da, bidetxur eta basoetan barrena bizikletan disfrutatzeko aukera eskainiz. Horrela, guk beste herri batzuetako martxa eta ibilbideetan ezagutu eta dastatzen dugun era berdinean, guk geure bazterrak erakutsi nahi ditugu". Asmo horrekin elkartu dira gaur 150 lagun inguru. Eta ondorengo ibilbidea egin dute bizikletekin: Agorrosin, Basalgotik Azkonabieta, Goimendi, Karabieta, Goikomendi, Elgeta Asenzio, Koroba, Gaittao, Gurutzia, Agarre, Surra, Artabila, Agorrrosin.

Aldi berean, asmoa zen martxak irauten zuen bitartean Bergaran gaixotasun mitokondriala aztertzeko beharrezkoa den dirua batzeko zozketak saltzea.

Antolakuntzakoak pozik

MBT taldeko Bikendi Lazkanok hauxe esan du: "Ez genituen hainbeste partaide espero eta guretzat poztasun handia izan da". 150 bat laguneko taldea elkartu zen eta ez zen inongo ezbeharrik egon. "Eskertzekoa da erakunde, baserritar eta kolektibo ezberdinek eskaini diguten laguntza eta esan beharra dago partaideek lore asko bota zizkigutela amaieran. Guretzat, hori da jaso ahal dugun saririk onena".

Txartel guztiak salduta

Zozketan ateratako txartel guztiak salduta, oso pozik ziren bai antolakuntza eta baita Ikerren familiakoak ere. "Oso polita izan zen Markel Irizarren presentzia; eta eskertzekoa da parte-hartzaile guztien ekarpena gaixotasun mitokondrialaren ikerkuntzaren alde egiteko".


Pello Goello margolariaren bakarkako erakusketa Biteriko aretoan

PELLO Goello margolariak erakusketa jarri du Biteriko aretoan, hilaren 28ra arte. Bertan bere margolari ibilbidean egindako lan ezberdinak ikusi daitezke, hasi 1980 urtean egindako lanetatik eta gaur egun egindako lanetaraino. Guztira 52 bat pieza jarri ditu erakusketan. 15 bat urte ziren, bakarka erakusketa bat jartzen ez zuela horrelako areto batean, Biteri kultur etxean pintura irakasle lanetan daramazkien urteak. Erakusketa ikusi nahi duenak astelehenetik ostiralera du aukera: arratsaldeko 18:00etatik 20:00etara.

Gai ezberdinak

Erakusketan gai, estilo eta teknika ezberdinak ikusteko aukera izango da. Teknika aldetik, akuarela, kolaxa, oleoa, pastelak eta akrilikoa erabili ditu, besteak beste.

Gai aldetik ikusi daitezke, Hernaniko paisaje ezberdinak erakusten dituen margo errealistak; eta Biteriko tailerrean bodegoien inguruan egindako azterketak eta abstrakzioak. Azken urteetan egindako margoetan berak landutako estiloko margoak ikusi daitezke, argazkikoak bezala.


Osasunak eta Eibarrek Kopako derbiarekin hasiko dute urtea

Errege Kopako final-zortzirenetako joaneko partida jokatuko dute bi taldeek, 19:00etan, Sadarren.

Osasunak eta Eibarrek Errege Kopako final-zortzirenetako joaneko partidarekin ekingo diote 2017. urteari astearte honetan. Norgehiagoka Sadarren jokatuko da, 19:00etan.

Gorritxoek denboraldi honetan Eibarren aurka lortutako garaipena errepikatu nahi dute. Partida hura Ligakoa izan zen, eta Osasunak 2-3 irabazi zion talde armaginari Ipuruan Enrique Martin Monreal entrenatzaile zela.

Joaquin Caparros Osasunako entrenatzaileak Miguel De las Cuevasen eta Fran Meridaren bajak izango ditu, biak Granadaren aurkako Kopako partidan lesionatu baitziren. Bestalde, Oier Sanjurjo eta Imanol Garcia jokatzeko prest egiongo dira.

Jose Luis Mendilibar Eibarko entrenatzaileak Ligan gutxien jokatzen duten jokalariei emango die aukera asteartean, aurreko kanporaketan egin zuen bezala. Ivan Ramis, Dani Garcia eta Sergi Enrich baja izango dira. Asier Riesgok eta Fran Ricok lesioak gaindituta dituzte, eta jokatzeko aukerak izan ditzakete.

Ustezko hamaikakoak:

Osasuna: Mario; Aitor Buñuel, Unai Garcia, Ivan Marquez, Clerc; Oier, Causic, Roberto Torres, Alex Berenguer; Sergio Leon eta Oriol Riera.

Eibar: Riesgo; Capa, Dos Santos, Galvez, Arbilla; Escalante, Christian Rivera; Ruben Peña edo Nano, Adrian, Bebe; eta Kike Garcia.

Epailea: Gonzalez Gonzalez.

Zelaia: El Sadar.

Odua: 19.00etan.


Ile apaindegiek etxez etxeko zerbitzua eman ahalko dute soilik alarma egoeran

Alarma egoera zabaldu dutela eta, ezingo da hondartzetara sartu eta albaitaritza klinikak ireki ahalko dituzte, Pedro Sanchez Espainiako Gobernuko presidenteak gaur iragarri duenez.

Ministroen Kontseilua egin eta gero, Pedro Sanchez Espainiako Gobernuko presidenteak gaur, asteartearekin, adierazi du alarma egoera deitzen duen errege-dekretua zabaldu dutela. Hala, debekatuta egongo da hondartzetarako sarbidea eta ile apaindegiek etxez etxeko zerbitzua soilik eskaini ahalko dute. Neurriak, gainera, albaitaritza klinikak irekitzeko aukera ematen du.

Larunbatean, Ministro Kontseiluaren bileraren ondoren, alarma egoera ezartzeko Espainiako Aldizkari Ofizialean argitaratu zuten errege-dekretuan jasota agertzen zen bezala, mugimenduak mugatzeko neurriak hainbat salbuespen ditu herritarrei etxetik banan-banan irtetea baimentzeko. Horixe bera azpimarratu du Sanchezek: etxetik bakarrik atera beharra dago, betiere “adingabeak edo urritasunen bat duten adindunak” laguntzeko ez bada.

Etxetik irten daiteke elikagaiak, botikak eta premia-premiazko gaiak erosteko eta osasun zentro, zerbitzu eta establezimenduetara joateko. Lantokira ere joan daiteke, lan eta enpresa jarduera edo jarduera profesionala egiteko eta bertatik ohiko etxebizitzara itzultzeko.

Beste salbuespenetako bat da adinekoei, adingabeei, dependenteei, urritasunen bat dutenei edo pertsona bereziki zaurgarriei laguntzera joatea edo finantza erakundeetara edo aseguru etxeetara bertaratzea.

Halaber, ibilgailu partikularrek bide publikoa erabil dezakete aurreko paragrafoan aipatutako egitekoak gauzatzera joan edo berorietatik itzultzeko, eta gasolindegi eta zerbitzuguneak erabiltzeko.


Leherketak, bihartik ostiralera

Hernaniko Udalak jakinarazi duenez, bihartik ostiralera bitarte, leherketa kontrolatuak izango dira Antziola-Sagastia inguruan, babes ofizialeko etxeak egitera doazen lekuan. Leherketak izango dira 12:00etatik 13:00etara, gutxi gorabehera.


Corrugados berriro herrian kokatzearen alde dago Azpeitiko EAJ

Ezker abertzaleak, ohar bakoitzeko, EAJren zatiketa aipatzeko duen "fijazioa" aipatu du Azpeitiko EAJk

EAJren apustua, Corrugados Azpeitia herrian kokatu eta ezartzea dela diote, "lanpostu horiek gure herrian kontsolidatzearen alde gaude"

Azpeitiko EAJ kritiko azaldu da, joan den astelehenean ezker abertzaleak ateratako oharrean esandakoarekin. Besteak beste, alderdi jeltzaleak azpimarratu duenez, "Azpeitiko EAJ, aho batez, eta inolako fisurarik gabe, Corrugados Azpeitia enpresa orain dagoen lekutik atera eta Trukutxo aldean planta berri bat eraikitzearen alde dago". Azpeitiko EAJren apustua, enpresa hori berriro Azpeitian kokatu eta ezartzea dela diote, "lanpostu horiek gure herrian kontsolidatzearen alde gaude".

Horrez gain, gaur egun dauden lege-errekurtso ugariak "konpontzen saiatu beharra" nabarmendu du EAJk, "herriaren eguneroko bidean ez dadin eten eta geldialdirik gertatu". Galdera bat ere luzatu dio EAJk ezker abertzalekoei: "Bere buruari ezker ‘abertzale’ deritzon hori prest al dago arazo horiei erantzuna emateko? Edota beti erabili izan duen ‘zenbat eta okerrago, hobeto’ axiomaren bidetik joko al du? ".

Ezker abertzaleari ohar bat ateratzen duen bakoitzeko EAJrekin sartu beharra egotzi diote: "Bere buruari ezker ‘abertzale’ deritzon horren fijazioa da inolako komunikaturik atera ezina Azpeitiko EAJren barruan dagoen zatiketari aipamenik egin gabe". EAJk dio, euren alderdiaren barruan ikuspegi desberdinak egon daitezkela arazo zehatz baten aurrean, "baina, demokratikoki eztabaidatu eta debate sakon eta lasai baten ondoren, erabaki bateratu eta bakarra hartzen da".

EAJk, "galdetzen hasita", ezker abertzaleari hainbat galdera egin diezaiokela diote, besteak beste: "Ea barne-adostasun osoa dagoen esku artean dituzten arazoen gainean, esaterako indarkeria politikoaren eta gaitzespenaren gainean; kale borrokaren ekintza eta ondorioen gainean", edota "zergatik ez zuen gaitzetsi gu guztion herrikide izan zen Inaxio Uriaren hilketa...". EAJren ustez, horien guztien gainean duten iritzia jakitea "interesgarria" izango litzateke. Eskaera bat ere egin diote gainera, "eskatu nahi diegu, gu geu beren eztabaidetan eta barne arazoetan sartzen ez garen moduan, beraiek ere besteen eguneroko zereginetan sartu nahi izateari utz diezaiotela". Alderdi bakoitzak bere "tenpo politikoak" dituela esan dute jeltzaleek, beraz "gai desberdinen gaineko iritziak berari ondo datorkionean, eta sen onak hala egiteko eskatzen dionean azalduko dizkie herritarrei".


Bezpera ala Biharamuna

Prozesuaren biharamunetik hauteskunde bezperatara egin dugu salto, eta niretzat daukat ez dugula lehenengoan gertatua ondo hausnartu, arin kaskarin baitabil mundu politiko ofiziala, botoen merkaturako prestakuntza kosmetikoan. Estatu espainiarreko politikariak, hauteskunde lehia horretan aktore nagusi izango direnak, aldiz, azkar ibili dira prozesuaren ondorioen irakurketa propioa egin eta beren komenientziazko neurriak hartzen; are gehiago esango nuke, presidente espainiarrak egin dituen balantze publikoetan, disimulurik gabe aitortu du prozesuaren erabilera instrumental hutsa.

Euskal Herritik begiratuta, aldiz, esperientzia horrek guztiak mereziko luke hemengo alderdi boto zale amorratuek eskaini nahi dioten baino arreta handiagorik; izan ere, 2004-2008 zikloa ez da edonolakoa izan Euskal Herrian, ezker eskuin eta gora zein behera begiratuaz: Anoetatik hasi eta hortik aurrera egindako bidean, Uztaritze edo Iruñea, Zapatero zein Sarkozy, Ibarretxe eta Sanz, bada zeri erreparatu eta zer aztertu, nahi izanez gero.

Kontua da hauteskundeen lasterketan sartzeko irrikan diren zenbaitzuk ez dutela hausnarketa handirik egin nahi, eta batez ere ez dutela prozesutik ateratzen diren ondorioekin konpromezurik hartu nahi, lehengoan segitzeko prest daudelako. Oso deseroso egingo litzaioke gaur NaBairi, adibidez, aurreko hauteskundeetako Nafarroako Gobernu “aldaketa” PSOErekin konpartituaren inguruko kapitulu hura gogora ekartzea; edota PNVri begien aurrean jartzea PSOErekin batera prozesuan zehar izan duen jokabidea. Baina hemen plazaratzen den arazoa ez da birkokatze elektoral ingurukoa soilik. Askoz sakonagoa da eta urrunago doa. Kontua da azken finean prozesu horretan benetako gako politikoak mahai gainean jartzera heldu zela, eta une horretan bertan biluztu zela guztion begien aurrean gatazka luze honen benetako arrazoia eta benetako soluziobidea: euskal herritarroi erabakia emateko moduko marko politiko zehatz, gauzagarri, egingarri eta lorgarriaren inguruko akordioaren beharra. Baina gobernuak ezetz esan zion, eta honen lagunek amen gobernuak esandakoari. Eta hor hasi zen biharamuna.

Paradoxa handi bi planteatu dira prozesu hautsi horren ondorenean: lehena, ezker abertzalearen aurka piztu den paroxismo errepresiboa; ondo pentsatuz gero, soluziorako bidean proposamen politiko hain neurtua, zehatza eta landua aurkeztu duen agente politikoa laudatu, zaindu eta bultzatu egin beharko litzateke, prozesu berri baten lorpenera begira.

Bigarren paradoxa hauteskundeetarako deialdiarekin batera planteatu da: gobernu espainiarrak ezker abertzaleko edozein aukera legez kanpo utzi eta zigortzeko jarrera indartu duen une berean, “erabakitzeko eskubidearen alde” agertu den pertsona ospetsu batzuen plataformak eskaini diguna; edonork espero zezakeen, baldintza hauetan, erabakitzeko eskubide hori estu-estu lotuko zutela plataforma kideek hauteskunde-baldintzetara, nahitaez berauetara joateko baldintzatzat hartuaz aukera guztien berdintasuna, “denok ala inor ez” formulaz baliatuz. Baina ez da horrela izan, ez. Erabakitzeko eskubide hori ad calendas uzten denean, are okerrago gertatzen da, apartheid bortitz eta anker honekin nolabaiteko bateragarritasuna agertzen duen proposamen zehatz eta deitura ezaguna duena bultzatzen dela era horretan, paisaia errepresibo neurrigabe eta nardagarri hau “udaberritzerik” balego bezala.

Bi paradoxa hauek badute loturarik: batak zein besteak atzera egiten duela egoeran, zigorrera edota bazterketara jotzen dutenean. Hortik ez dator soluziorik, hori ikasteko sobera esperientzia izan dugu azken urteotan. Horrez gain, aurreko prozesuak utzi dituen emaitza baikorren artean badugu bat argia: euskaldun guztion hitza eta erabakia oinarrian jartzen duena, lurraldetasun osoa errespetatuz eta aukera guztiak, independentziarako bidea barne, gauzagarri bihurtuz.


Jende asko joan zen artista gazteen erakusketaren inauguraziora

Bergarako Aroztegi aretoa jendez bete zen Convergen5 erakusketaren inaugurazioan. Bost artista gazteren lanak batzen ditu erakusketak, tartean Ander Barruso bergararrarenak.

Egileak oso pozik gelditu dira erakusketak eta inaugurazioak izan duen erantzunarekin. Bost artista gazte izanda, gazte piloa gerturatu zen. Artistak Bilbo, Gasteiz eta Gordexolakoak izanda, kanpotar asko ikusi ahal izan zen inaugurazioan. Bisitari gehienek azpimarratu zuten "erakusketa desberdina" dela, "originala". Bearteko margolari dezente ere gerturatu ziren. Bi musikari bergarar disko-jartzaile ibili ziren, eta giro polita ipini zuen horrek. Aroztegi ondotik pasatzen ziren herritar dezente sartu egin ziren aretoko giroa ikusi zutenean.

Ander Barruso, Jon Solaun, Kristina Urizarbarrena, Laura Marchante eta Maider Montalban dira egileak. Erakusketa zabalik izango da hil bukaerara arte.


Errondarako deia luzatu du

Hernaniko Ohitura Zaharrak Abesbatzak

Ohitura den bezala, San Joan bezperan, errondan ibiliko da Hernaniko Ohitura Zaharrak abesbatza. 18:15etan jarri dute hitzordua, Udaletxeko arkupean, 18:30etan abiatzeko zaharren egoitzatik.


Ilunbe

Hurrengoan politikari heldu behar diot baina gaur zezenak eta saskia uztartu behar ditut. Ñoñostiarrek, Ñbaren aroan, munduko ikuskizunik haundiena Txofre berrira eraman dute. Atzo festen egitarauko aurreneko eguna zuten. Burladeroan eta harmailetan gutar ugari. Zer moduz?


Bilbon, bikote mistoak

Irujo-Aretxabaletak, Xala-Albisuk, Urrutikoetxea-Merino II.ak eta Olaizola II.a-Barriolak jokatuko dute Aste Nagusiko torneoa

Aspe eta Asegarceko pilotariek nahastuta jokatuko dute Bilboko Aste Nagusiko torneoan. Lau jaialdi izango dira, torneoko hiru: bi finalerdi eta finala, eta bestean ardoaren desafioa jokatuko dute. Egun horretan agur omenaldia egingo diote Titin III.ari. Aspek Martinez de Irujo sartu du, beti ere ordurako eskua sendatuko balu.

Martxoak 20: Irujo-Aretxabaleta / Xala-Albisu (lehen finalerdia).

Martxoak 21: Olaizola II.a-Barriola / Urrutikoetxea-Merino II.a (bigarren finalerdia).

Martxoak 22, ardoaren desafioa: Lau t'erdian: Jaunarena / Barriola. Binaka: Titin III.a-Rezusta / Elezkano II.a-Beroiz. Buruz buru: Arretxe II.a / Ezkurdia.

Martxoak 23: Torneoko finala.


Ziortza gazte elkarteak kanpaldi ibiltari bat antolatu du

Pandemiaren erruz, Ziortzak bertan behera utzi behar izan zuen Peñaloscintoseko kanpaldia. Azken hilabeteotan alternatiba bat bilatu nahian aritu dira. “Lanketa luze bat egin ondoren, proposamen honekin gatoz: Kanpaldi Ibiltaria!”, iragarri dute Ziortzako kideek.

“Begiratu posta-elektronikoa”

2020ko kanpaldiko aurre izen-ematea bete zutenek parte hartu ahal izango dute bertan. “Beraz, aurre izen-ematea bete zenuenok, begiratu zuen posta elektronikoa!”.


Etxeberrietan gaur amaituko dira jaiak

Uztailaren 31, osteguna

10:00 Kalejira.11:00 Zakur trebaketa erakustaldia. Jarraian edertasun lehiaketa.

11:30 Alberto Agirre abesbatza Santa Krutz Elizan.

12:00 Kantujira.

14:00 Auzo bazkaria “Los Rubi” taldearekin. Zozketa, omenaldia.

20:30 Sardina jatea.

22:00 “Alma Navarra”


Oleako garbiketa lanak bukatuta

Gaur bukatu dituzte Oleako garbiketa lanak eta esan daiteke beste kale bat ematen duela. Lehengo egoera eta oraingoa isladatzen duten argazkiak ikusgai.


Zaragozako Unibertsitatean istiluak eragin dituzte eskuindarrek, EH Bilduren hitzaldi batengatik

Oskar Matute Alternatibako kideak eta Juan Kruz Aldasoro ezker abertzalekoak ezin izan dute hitzaldia eman. Errektoreak ekitaldia bertan behera utzi du atzenerako, eta Poliziak hustu du lekua.

Oskar Matute Alternatibako kidea eta Juan Kruz Aldasoro ezker abertzaleko kidea Zaragozako Unibertsitatean hitzaldia ematekoak ziren gaur iluntzean, baina ezin izan dute. Eskuindar talde bat gerturatu da, istiluak sortu dira entzuleen eta haien artean, Unibertsitateko errektoreak ekitaldia bertan behera utzi du, eta Poliziak aretoa hustu du azkenean. EH Bilduk jakinarazi du Matute eta Aldasoro onik direla, eta eskerrak eman dizkie hitzaldia antolatu dutenei, eta bertaratu direnei.

AVT biktimen elkarteak unibertsitateko errektoreari eskatu zion, herenegun, hitzaldia bertan behera uzteko. Errektoreak uko egin zion, ordea. Ekonomia Fakultatean egitekoa zen hitzaldia gaur, negoziazioaren eta elkarrizketaren aldeko Zaragozako talde batek antolatutakoa. Euskal Herriko "garai berriaz" hitz egin behar zuten Matutek eta Aldasorok. Aretora joan dira, entzuleak ere bai, baina eskuindar talde bat bildu da kanpoaldean. Entzuleen eta kanpoan zirenen artean istiluak sortu dira. Aldasoro eta Matute aldameneko gela batera atera dituzte. Azkenerako, errektoreak ekitaldia bertan behera utzi du, eta Poliziak lekua hustu du. Hitzaldia hasi auretik, eskuindarrek errektoreari eta haren taldeari irain egin diotela azaldu du errektoreak berak, Manuel Lopezek.

Hitzaldia entzutera joandako pertsona talde batek unibertsitatea utzi du, baina eskuindar talde batek jarraitu egin ditu, eta obretarako materialekin eraso egin diete. Atzetik, Espainiako Poliziak identifikatu egin ditu; hogei bat lagun zirela azaldu dute poliziek. Hitzaldia debekatzeko ohiuka elkartu diren eskuindarrak ere identifikatu dituztela eta 60 bat izan direla adierazi du Poliziak.

Adierazpen askatasunaren eta bizikidetza bakean edukitzearen alde hitz egin du Oskar Matutek, prentsarentzat, hitzaldia eten eta gero. Juan Kruz Aldasorok, berriz, iraganean egindako akatsei buruz gogoeta egin behar dela esan du, etorkizunean pentsatzen hasteko.


Lakuaren propaganda usaina

Lakuako Gobernuko aholkulariek garbi dute lehendakariaren mezuak egunero luzatu behar direla; horretarako etengabe ari da obrak inauguratzen edo ekitaldietan parte hartzen. Halaxe ziurtatzen du marketina: bere irudia Eitb-n eta beste medio batzuetan zabalduz.

Testuinguru horretan kokatuko nuke zalaparta handiz iragarri duen Enpleguaren eta suspertze ekonomikoaren aldeko Esparru Programa 2017-2020; hurrengo lau urteetan 8.800 milioi euro bideratuko lituzke horretara. Plan horrekin –ez da batere berria, bestalde– 45.000 lanpostu sustatu nahi ditu, 6.000 enpresa lagundu eta 100 ikerkuntza proiektu berri finantzatu, beste hainbat helbururen artean.

Bai, propaganda usaina dauka. Eta gogorarazten du Felipe González bere “milioi enplegu” leloarekin edo orain Rajoy Katalunian 4.200 milioi euro inbertitu behar dituela esan duenean, subiranotasunari erantzunez. Hemen, EAEn, nahastu digute enplegu sorrera jubilatuko diren langile finkoen ordezkapenarekin (9.000), hala nola AHT, Donostialdeko metroa, Ezkerraldeko parke teknologikoa, BioGurutzeta edo Pasaiako eraberritzea.

%12ko langabezia tasaren aurrean, gazteen %50 lanik gabe eta 45 urtetik gorako milaka langabetu daudenean, luzatu nahi den mezua da enplegua sortzeko borondatearena. Baina nolako enplegua? Hain prekarioa? Nolako enpresak? Non? Badaukagu esperientziarik deslokalizazioez asko dakiten multinazionalekin, Lakuak zerga abantaila handiak eman eta gero joan egin direnak. Ez digute esan nondik aterako diren milioi horiek guztiak, egiazko zerga erreforma ez bada egiten. Hori gabe ez da diru nahikorik izango halako planentzat. Dena geratuko litzateke propaganda hutsean, eta usain hori hartzen zaio dagoeneko.


Herniarrak lehian gaurtik, Astigarragan

Hernaniko Palistek lan gehiago edukiko dute gaurtik aurrera; gaur bertan hasiko baita Emakumea Pilotari Txapelketa.

Aurreneko partiduak Astigarragan jokatuko dira, gaur bertan hasita. Arratsaldeko 16:00etatin aurrera, bost partidu jokatuko dira; bi aurreneko mailakoak, eta beste hiru, bigarren mailakoak. Batean eta bestean izango dira hernaniarrak.

Bost partidu, txapelketari hasiera emateko

Guztira, gaurkoan bost partidu jokatuko dira, eta horietatik hirutan ariko dira hernaniarrak: aurreneko mailan, Irazustabarrenak Muruarekin jokatuko du, Garmendia eta Arrillagaren kontra; eta bigarren mailan, batetik, Irigoien ariko da Olanorekin, Rodas-Beldarrainen aurka, eta Tejedor Mungiarekin, Etxegia eta Lopetegiren aurka.

Beste bi partiduak ondorengoak izango dira: aurreneko mailan, Otaegi-Erasun, Larrate-Maizaren aurka; eta bigarren mailan, Ontsalo-Lasarte, Galarreta-Agirreren kontra.

Abendura arte

Lehia abenduan bukatuko da; finalerdiak Hernanin izango dira, abenduaren 2an, eta finala, berriz, Tolosan, abenduaren 16an.


Gaur hasiko da gaztetxean Kubatar festarekin amaituko den Aste Internazionalista

Urtero egiten duten kubatar festa baina haratago joango da aurten AGAKO. Izan ere, Aste Internazionalista antolatu dute gaurtik hasita. Mural margoketa, dokumentalak, hitzaldia eta mendi martxa egingo dute, kubatar festarekin amaitzeko. Ospakizunarekin munduko herrialde ezberdinek aurrera daroatzaten askapen borrokei elkartasuna adierazi gura die AGAKOk.

Esandako moduan, gaztetxekoek gaur emango diote hasiera aste bereziari. Ez dute ekitaldi handirik prestatu baina astelehenera bitartean egunero izango da zerbait, domekan ezik. Hona hemen egitaraua:

Uztailak 20 Murala margotzen hasi, 18:00etan.

Uztailak 21 Movimiento Sin Tierra dokumentala, 18:00etan.

Uztailak 22 Pakito Arriaran Arrasateko borrokalariaren gaineko dokumentala, 18:00etan.

Uztailak 23 El Salvador hitzaldia, 18:00etan.

Uztailak 24 Mendi irteera Atxorrotzera, 10:00etan. Bizardunak taldearen kontzertuaz gozatzeko aukera.

Uztailak 26 Kubatar festa


Lorea Zeziaga: "Ihesean utzitako lagun guztiak ditut orain, momentuan, buruan"

Etxean dira Lorea Zeziaga, Kepa Ruiz de Larrinaga eta Oxel Azkarate iheslari ohiak. Hilabete bukaerako euskal presoen aldeko elkarretaratzean eman diote ongi-etorria lagun, senide eta herrikideek Herriko Plazan. Txalo artean egin diete harrera eta guztiek besarkatu gura izan dituzte.

24 urte eta erdi egin ditu herritik Lorea Zeziagak herritik kanpo, 10 urte Oxel Azkaratek eta beste mordoxka bat Kepa Ruiz de Larrinagak. Horregatik lehen uneak urduri eta hunkituta bizi izan dituzte. Baita Herriko Plazan zain zituzten lagun eta herrikideek ere; guztiek besarkatu gura zituzten.

"Urduritasun handiarekin bizitzen ari naiz, ez dut asko pentsatzeko astirik izan. Buruan ditut ihesean utzitako lagun guztiak", zioen Zeziagak eta gaineratu: "Egoera ikusita borrokan jarraitzeko momentuak direla adierazi gura diet herritarrei. Eta herri aktibazioa eta herri presioa ezinbestekoak izango dira iheslari guztiak eta preso guztiak etxera ekarri gura baditugu".

Herria dugu arnas leloarekin euskal iheslari politikoen kolektiboak abian jarritako ekimenaren baitan itzuli dira eta argi utzi dute lanean jarraitu beharra dagoela "euskal preso poltiko guztiak eta euskal iheslari politiko guztiak bueltan izan arte". Horretarako kale aktibazioa areagotu beharra dagoela jakinarazi dute.


Gorlizen eroritako hegazkinaren hondakinak uretatik atera dituzte

Gaur eguerdian atera dituzte uretatik pasa den zapatuan Astondo parean itsasora jausitako hegazkin arinaren hondarrak; itsasotik jaso eta portura eroan dituzte.

Abionetatik bertatik eman zuten larrialdi-abisua, iragan zapatuko 13:00ak aldera. Motorrean arazoak zituztela jakinarazi eta gutxira erori zen hegazkina itsasora. Abionetan zihoazen hiru bidaiariak, hipotermia zantzuakaz, baina onik atera zituzten uretatik.


Mallorcako xeremierrak, Biterin gaur

Mallorcatik etorritako musikariek jarriko diote doinua gaur, Biteriko arratsaldeari. Muro herriko xeremierrak izango dira bertan, 19:30etan hasita, kontzertu berezia emateko. Bihar, berriz, Oiartzunen joko dute, Ergoiengo Auzokalten 18:30etan, Hernaniko txistulariekin batera; eta igande eguerdian, dantza giroa jarriko dute Oiartzungo plazan.

Izan ere, elkartruke baten ondorioz etorri dira; Oiartzungo Herri Musika Eskola, Hernaniko Musika Eskola eta Es Reguinyol taldearen artekoa. Apirilaren hasieran izan ziren Mallorcan, bi talde gipuzkoarrak; eta balearrak etorri dira oraingoan.

Mallorcako herri musikan, instrumentu nabarmenenak

1999an elkartu zen heldu talde bat Muron, xeremia eta flabiola jotzen ikasteko, Rafael Moll irakaslearekin. Taldea indartzen joan da urteotan, eta hogei lagun dira egun.

Mallorcako herri musikaren instrumentu nabarmenenak dira xeremia eta flabiola: zakua daukan gaita bat da aurrenekoa, eta hemengo txistua bigarrena, bost zulokoa, danbolin txiki batez lagundua.

Biak jotzen dituzten musikariek osatzen dute xeremier talde bat, Mallorcan oso sustraitua, eta dantza eta festa gehienetan musika jarri duena. Alaia eta distira haundikoa da bere soinua, eta 70eko hamarkadatik hona, bultzada berria hartu du.


Ti Tau! umorezko film laburren rally-ko sari banaketa


Turisten bisitaren ostean dantzan jarri da plaza

Turisten bisitaren ostean dantzan jarri da plaza.


Berdintasun Astea antolatu dute Saiaz mankomunitateko hiru udalek

Albiztur, Bidania-Goiatz eta Errezilen egingo dira ekimenak datorren astean zehar. Lehena Irati Arrillaga psikologoaren hitzaldi bat izango da.

Azken bi urteetan Berdintasun Eguna antolatu ondoren, Saiaz Mankomunitateko hiru udalek beste pauso bat eman dute eta aurten Berdintasun Astea antolatu dute. Elena Rikondo gizarte langileak azaldu duenez, «herri bakoitzak bere egitaraua ateratzea ez zela bideragarria eta hasi behar ginela elkarlanean lantzen». Horrela, Albiztur, Bidania-Goiatz eta Errezilgo udalen artean antolatu dute Berdintasun Astea. 2011n hasi ziren Saiaz Mankomunitatean Berdintasun Plana martxan jartzen eta herri bakoitzean ekimenak antolatzerakoan ikusi dute taldeak osatzea zailagoa dela. «Horrez gain, indar gehiago ematen zaio, udalerriek bide bera hartzen dutelako berdintasunaren inguruan», azaldu du Rikondok.

Guztien artean antolatu dute, baina ekitaldiak herrien artean banatu dituzte. Albizturren hitzaldi sorta bat hasiko dute martxoaren 3an, eta izena emateko azken eguna bihar bertan bukatuko da. Parte hartzeko interesa duenak 943 68 11 28 zenbakira deitu behar du. «Lanketa egingo da emakume helduekin. Seme-alabak zaintzetik, gurasoak zaintzera eta gero bilobak zaintzera pasa direnen inguruan hitz egingo da», zehaztu du Rikondok.

Beste ekimen batean, martxoaren 6an Goiatzen egingo dena, haurrak izango dira protagonista. Kartelak egiten ari dira hiru udalerrietako Lehen Hezkuntzako ikasleak berdintasunaren inguruan. «Haurrak kartelak egiten ari dira egunotan. Berez, lanketa azken urteetan egiten ari gara haur, irakasle eta gurasoekin berdintasunaren inguruan», zehaztu du Rikondok. Egun horretan ere Albizturren afaria egingo da, eta martxoaren 4a da azken eguna izena emateko, udaletxean bertan.

Gazteek eskatutakoa

Beste ekimena Errezilen egingo da, martxoaren 7an, eskolako gimnasioan, eta gazteengandik sortutakoa izan da. Autodefentsa ikastaroa izango da, 14 eta 20 urte bitartekoei zuzenduta. «Ez genuen horrelako ikastarorik antolatu aurretik, eta bazegoen gazteen partetik eskaera», esan du Rikondok. «Gu deseatzen gaude herritarrek ekimenak proposatzeko, hori da gure helburuetako bat, jendearen parte hartzea sustatzea. Hiru herrietako gazteak elkartu nahi ditugu ikastaro horretan». Izena emateko 943 68 11 28 zenbakira deitu behar da, martxoaren 2tik 4ra bitartean.

Martxoaren 8an bertan ere egingo da ekitaldia, hori ere Errezilen, Borondegi ostatuan. Hezkuntza, kirola, bertsolaritza eta baserri eremuko emakume errezildarrek parte hartuko dute. Ondoren, bertso poteoa egingo dute eta bukatzeko Letea jatetxean afaria antolatu dute. Hain justu, jatetxera bertara deitu behar da, 943 81 28 87telefono zenbakira, martxoak 6 baino lehen, izena emateko. «Hiru herrietako bizilagunei irekita dago afaria, eta ea jendea animatzen den bertara joaten», azaldu du Rikondok.

Egitaraua

Martxoak 3, 10, 17 eta 24, astearteak

15:00-17:00. Ama, amona... noiz arte zaintzen? hitzaldi monografikoak Irati Arrillaga psikologoarekin, Albizturko udaletxean.

Martxoak 6, ostirala

19:00. Kartel lehiaketaren sari banatzea. Ondoren, bideo emanaldia eta pintxo eta edariak. Goiazko frontoian.

21:00. Afaria Albizturko ostatuan.

Martxoak 7, larunbata

16:00-19:00. Autodefentsa ikastaroa Errezilgo eskolako gimnasioan.

Martxoak 8, igandea

17:00-18:30. Mahai ingurua arlo ezberdinetako emakumeen parte-hartzearekin. Ondoren bertso poteoa eta amaitzeko afaria Letea jatetxean.


Bruselak Espainiako krisian daukan 'ardura partekatua' onartu du

"Merkatuen lehiak jarraitzen badu, europar buruzagiek erakutsi dute jada Espainiari laguntzeko asmoa", esan du Van Rompuyk

Herman Van Rompuy Europako Kontseiluko presidenteak Europak espainiar krisian daukan “ardura partekatua” onartu du, Europar Batasunaren jatorrizko arkitekturaren diseinua dela eta. Horrez gain, Espainiak laguntza beharko balu, europar buruzagiak laguntzeko prest egongo liratekeela ziurtatu du.

“Higiezinen ‘boom’aren ondorioz sortutako zorpetze pribatuak eragin du Espainiako krisi ekonomiko eta finantzarioa, azaldu du belgikar buruzagiak Mariano Rajoy Espainiako Gobernuko presidentearekin izandako bileraren ostean.

Zentzu horretan, "nahiz eta Espainian sortutako krisia izan, Europako diseinuan izandako akatsek ere” krisia areagotzen lagundu dute, Europako Kontseiluko presidentearen arabera.

“Behar izanez gero, prest gaude edozein momentutan finantzen egonkortasuna bermatzeko”, ziurtatu du Van Rompuyk, “merkatuen lehiak jarraitzen badu, Europako buruzagiak Espainiaren alde lan egiteko prest” daudela nabarmendu du.

“Euroa atzeraezina da”

Espainiako eskualdeek eragiten dituzten zalantzez galdetuta, europar agintariak azaldu du Europari inporta zaiona Espainiak bere osotasunean erakusten duen indarra dela. “Espainiari dagokio eskualdeen eta Estatuaren arteko oreka bat lortzea”, azaldu du.

Beste alde batetik, Europako kontseiluko presidenteak bereak egin ditu Mario Draghik euroaren inguruan eginiko adierazpenak. Draghik euroa atzeraezina dela esan zuen, eta horren harira, bankuen, fiskalitatearen, ekonomiaren eta politikaren arteko batasun sendoago baten alde egin du Van Rompuyk.


Joxin Azkue: "Herri txikietan kontzientzia minimo bat baldin baduk, oso zaila duk eskakeatzea"

Zizurkilen bizi den azpeitiarrak Pello Mari Otañoren inguruan lan handia egin du. Tartean Irurako bertso bazkariko bertsoaldiak entzun ditugu.

Joxinekin irratsaio gehiago ere osatu daitezke. Gaurkoan, bere ibilbidean eta bertsolaritzari lotuta kontuak arakatu ditugu baina, Pello Mari Otañoz dakienarekin zenbait irratsaio egin daitezke.

Azpeitiako bere haurtzarotik, soldaduskara eta Zizurkildik barrena, Larramendi Bazkunara eta Hernandorena Elkartera. Ibilbide horietan, bertsolaritzaren bidegurutzeaz galdetu diogu eta amaiera aldera, Pello Mari Otañoren ibilerak eta Hernandorena Kultur Elkartean bere oroimena gordetzeko egin duten lanaz ere jardun zaigu Joxin.

Tartean, Irura Bizi elkartekoek urtarrilaren 25ean antolatu zuten bertso babarrun bazkariko bertsoaldiak ekarri ditugu. Bertan, 100enbat lagun bildu ziren Haritz Mujika eta Ane Labaka bertsolariekin.

Irratsaio amaierako kantua: Lehen floria (Hitzak: XIX . mendea anonimoak eta musika: Benito Lertxundi)


Maikel Iriarte-Jon Lonbide bikote legazpiarraren lan txukuna Fiteroko Rallysprintean

Zingizangotik hartutako irudiazingizango.com• Pasa den asteburuan jokatu zen Fiteroko rallysprintean, Junior mailan irabazteaz gain beraien kategoriko podiumean sartzeko gutxi falta izan zitzaien. Lasterketa Angela Vilariño gidariak (Andres Vilariñoren alaba) irabazi zuen, alboan Borja Guereñu kopilotoa zuela. Subaru Impreza WRC kotxea gidatu zuten eta Jesus Manuel Moro – Miguel A. Cañas eta Joxe Labaka eta Aitor Otaegi bikoteei gailendu zitzaizkien.

Pasa zen larunbatean bikote legazpiarrak lan ederra egin zuen Nafarroako lurretan, Euskadiko eta Nafarroako txapelketetarako puntuagarria den Fiteroko lasterketan.

Alde batetik, Junior mailan bere nagusitasuna azaldu zuten erlojuz kontrako 3 saioetatik lehena eta hirugarrena irabaziz eta bigarrenean 3. postua eginez, baina, 3.ak sailkatu ziren lasterketan izandako istripu batek saioa neutralizatzera behartu zuelako eta, honela, helmugara iritsi ahal izan zen azken kotxearen denbora aplikatu zitzaielako. Honek segundo polit batzuk galtzea ekarri zien… Hala ere, irabazitako beste bi saioetan lortutako errenta baliatuz, Junior mailan garaile atera ziren.

Bestetik, beraien kategoriako podiumean sartzerik ez zuten izan aipatutako neutralizazioaren ondorioz. Beraiek egingo luketen denbora “logikoari” gehitu zizkieten segundoek 4. postura bidali zutelako legazpiar bikotea.

Hala ere, emaitza oso ona dela esan daiteke, kontuan izanda aurten estreinatu dutela beraien Citroen Saxo VTS kotxea eta esperientzia handiagoa duten gidari askoren aurka korritzen aritzen direla.

Denboraldiari begira esan beharra dago arazorik izan ez duten lasterketetan ondo aritu direla. Adibidez, Zallako rallyan eta San Miguel rallysprintean Junior mailan irabazle atera ziren eta beraien kategorian puntako postuetan bukatzea lortu zuten. Gainontzekoetan, ordea, istripuren bat dela medio edo matxuraren bat sufritu izanagatik, ez dira horren gustura ibili.

Ez da harritzeko eskapadaren bat izatea lasterketetan duten konpetentzia ikusita:

Denboraldia amaitzeari begira, Junior mailako euskadiko txapeldun izatea da beraien helburu nagusia eta beraien kategorian, berriz, ahalik eta posturik onena lortzea eta hurrengo urterako kotxearekin esperientzia pilatzea.

Animo mutilak!


Etxeko agurrean Alacanti irabazi arren, Bigarren B Mailara jaitsi da Alaves


Teknologia berrien inguruko prebentzio saioak egin dituzte Baztan, Urdazubi eta Zugarramurdin

Lehen Hezkuntzako 6. Mailako ikasleek erabilera osasuntsua eta arrisku gabekoa landu dute

Jakin badakigu, gaur egun teknologia berriak gure egunerokotasunaren parte direla. Horregatik, Baztan, Urdazubi eta Zugarramurdiko Gizarte Zerbitzuek Teknologia berrien erabilera osasuntsua eta arrisku gabekoa lantzea helburu duten prebentzio saioak antolatu ditu. Saio hauek zonaldeko eskoletako Lehen Hezkuntzako 6. mailako ikasleei zuzenduak egon dira.

Hauetan, hainbat eduki landu dira: teknologia berrien aukera eta arriskuak, norbere irudiaren babesaren garrantzia, ziberbullying-a eta babes neurriak erraterako. Teknologia berriek onurak eta arriskuak dakartzate eta hauen berri izatea beharrezkoa dela iruditzen zaigu ahalik eta modu egokienean erabili ahal izateko dituen arriskuak saihestuz.


Hezkuntza erreformaz arituko dira astearteko 'Faktoria'n

Horrez gain, Israelgo hauteskundeak ere izango dituzte hizpide.

Goizeko 9.30etan STEE-EILASeko Arantxa Fernandez de Garaialderi hezkuntza erreformaz galdetuko diote astearteko 'Faktoria'n.

10:00etan ordea, Israelgo hauteskundeen berri emango du bertatik bertara Ane Irazabalek, eta 11:00etan hilerokoaren aurreko sindromea antzemateko testaz hitz egingo dute Leire Aperribairekin. 12:00etan Laida Alberdi biolin jotzailea izango da 'Faktoria'n


'La Noche de...' saioak 'La redada' pelikula eskainiko du gaur gauean

Saioak, gainera, Russell Crowe aktorearen inguruko erreportajea eskainiko du.

Gaur gauean, 'La Noche de...' saioak La redada pelikula eskainiko du, Bigarren Mundu Gerra garaiko benetako gertakarietan oinarritutako filma. 1942an, Parisen, juduen kontrako sarekada handiena egin zen: 25.000 judu frantziar atxilotu zituzten. Mélanie Laurent, Jean Reno, Gad Elmaleh eta Raphaëlle Agogué aktoreak dira pelikularen protagonistak, Roselyne Bosch zinemagilearen zuzendaritzapean. Felix Linaresek pelikularen datu guztiak emango ditu emanaldiaren aurretik.

Bestalde, Russel Croweren 55. urtebetetzearen harira, aktoreak azkenaldian izan dituen aldaketa fisikoak aztertuko dituzte La transformación de Russel Crowe atalean.

Halaber, Linea caliente atalean 'LND'ko jarraitzaileek egindako galderei erantzungo diete. Horien artean, egia ote den pelikulek eragindako sentsazioen ondorioz zinema-aretoetan ikus-entzulerik hil den.

Amaitzeko, También son humanos tartean, zinemagintzan izan diren entxufe kasuei buruz arituko dira, hots, hainbat pelikulatan agertu diren Hollywoodeko artisten senide eta gertukoen errepasoa egingo dute.

'La Noche de... La redada' gaur izango da ikusgai, 22:30ean, ETB2n eta eitb.eus-en.


Argalaren omenaldiagatik 15 hilabeteko espetxe zigorra ezarri diote Otegiri

"Terrorismoa goratzeagatik" 15 hilabeteko espetxe zigorra ezarri dio Otegiri Espainiako Auzitegi Nazionalak, Jesus Santos fiskalak eskatu bezala. Jose Miguel Beñaran 'Argala'-ren hilketaren 25. urteurreneko ekitaldian «parte hartze hutsa», hizlari gisa «nabarmendu izana» eta hitzaldian erabilitako «hizkuntza bikoitza» aski ziren Santosen arabera, Otegik ETAren helburuen aldeko «ekarpen morala» egin zuela ondorioztatzeko. Hala ere, epaia oraindik ez da irmoa, eta, ondorioz, fiskalak ez du espetxeratzea eskatuko.

Espaniako Auzitegi Gorenean helegitea aurkezteko aukera du defentsak, eta epaitegi horrek berretsiko balu izango litzateke epaia irmoa. Hori aintzat hartuta, eta zigorra bi urte baino txikiagoa dela kontuan izanda, ez duela Otegiren espetxeratzerik eskatuko agertu du Santos fiskalak —auziko fiskala ez ezik, Espainiako Auzitegi Nazionaleko jarduneko fiskalburua da une honetan—.

Joan den apirilaren 10ean epaitu zuten Arnaldo Otegi Espainiako Auzitegi Nazionalean. Orduan eskatu zuen Jesus Santos fiskalak 15 hilabeteko zigorra. Espetxe zigorra ezezik zazpi urteko inhabilitazioa eskatu zuen Santosek. Gaur Espainaiko Auzitegi Nazionalak zazpi urte eta hiru hilabetetako inhabilitazioa ezarri dio Otegiri.

Jesus Santos Espainiako Auzitegi Nazionaleko fiskala ez du Otegi espetxeratzeko eskatuko. Izan ere, epairen aurka Auzitegi Gorenean helegitea jartzeko aukera dago oraindik eta gainera zigorra bi urtetik beherakoa da.

2003ko abenduaren 23 hartako omenaldian egin zuen hitzaldia guztiz politikoa izan zela adierazi zuen Otegik, hauteskundeei begirakoa hain zuzen. Terrorismoa ez zuela goraipatu azaldu zuen Batasunekoak; egin zuen gauza bakarra Bergarako proposamena defendatzea izan zela. Espainiako Gobernurako hauteskundeei begira autodeterminazioa eskubidea defendatu zuten alderdi politiko guztiak zerrenda bakarrean aurkezteko proposamena hain zuzen.


Zikuñagan atzo hasitako jaiei asteburu betearekin emango diete jarraipena

Azken urteko bideari jarraituz, atzo, ostirala izanda hasi ziren Zikuñaga auzoko jaiak. Orain dela lau urte berpiztutako jaiek sasoiko daudela erakutsiko dute aurten ere, asteburu osorako ekintza ugari antolatu baitituzte. Zikuñagako jaiak atzo arratsaldean hasi ziren buruhaundiekin eta ondoren futbito txapelketa eta altxorraren bila izan ziren

Goizean jokuak, tortila eta sagardoa

Gaur goizeko 11:00etatik aurrera girorik ez da faltako Zikuñagan. Lehenengoak martxa hartzen haurrak izango dira, beraientzako jokuak antolatu baitituzte. Helduentzat ere izango da gozatzeko aukera eguerdi aldean. Tortila lehiaketa izango da 12:00etan eta ordu bete beranduago sagardo dastaketa. Arratsaldea ondo hasteko, haurrek urarekin borrokan aritzeko aukera izango dute 15:30etan eta bi ordutara pailazoekin barre pixka bat egitekoa. Ondoren, indarrak berreskuratzeko txokolatada izango dute. futbitoa, afaria eta kontzertuak eguna bukatzeko Ilunabarretik aurrera, helduek hartuko diete erreleboa haurrei. Arratsaldeko 19:00etan, atzo hasitako Zikuñagako Ama Futbito Txa- pelketako finala jokatuko da eta 21:30etan afaria egingo da. Eguna behar bezala bukatzeko kontzertu mordoxka izango dira, baina aurretik, eztarriak gau osorako prestatzeko, irrintzi lehiaketa egingo da.

Bihar goizean marrazkiak eta puzgarriak

Haurrek bihar goizean ere ez dute aspertzeko tarterik izango. Goizeko 11:00etatik eguerdiko 13:00ak arte marrazki lehiaketa egingo da eta horrez gain, puzgarriak izango dira eguerdiko 12:00etatik 14:00ak arte, goizean, eta 16:00etatik 18:00ak arte arratsaldean. Helduentzat, berriz, herri kirolak izango dira 17:00etan: txingan, lokotxan eta sokatiran ariko dira. Ordu berean, toka txapelketa ere izango da. Show ederra ere antolatu dute 18:00etarako. Zo Zongo Perkushow ikusteko aukera izango da. Eduri omenaldia eta lore eskaintza ilunabarrean Bihar, ilunabarrari ongi etorria egiteko merienda antolatu dute auzotarrentzat 19:30etan eta ondoren, Eduri omenaldia eta bere sendiari lore eskaintza egingo diete. Dantzaldi Karroza ere izango da 20:00etan eta jaiei amaiera zezen suzkoarekin 21:30etan.

JAIEN EGITARAUA

Gaur

11:00 Haurrentzako jokuak.

12:00 Tortila lehiaketa.

13:00 Sagardo dastaketa.

15:30 Ur borroka.

17:30 Pailazoak.

Ondoren Txokolatada.

19:00 `Zikuñagako Ama´ Futbito Txapelketa: finala.

21:30 Afari herrikoia.

23:30 Irrintzi lehiaketa.

00:00 Kontzertuak: - `Síndrome de Parker´

- `Rockerrenak´

- `Wha Wha Buga Band´

- `Aduraspenas´

Bihar

11:00-13:00 Marrazki lehiaketa.

12:00-14:00 Puzgarriak.

16:00-18:00 Puzgarriak.

17:00 Toka Txapelketa.

17:00 Txingak, Lokotxak, Sokatira.

18:00 `Zo Zongo Perkushow´.

19:30 Merienda auzotarrentzat.

Ondoren Eduri Omenaldia eta Sendiari lore eskaintza.

20:00 Dantzaldi Karroza.

21:30 Jaien amaiera

Zezen suzkoarekin.


Tarsiciok podiuma du helburu Gabirian

Gaur Euskal Herriko Rallysprint Txapelketa hasiko du Iban Tarsiciok, Gabirian.

Gaur, Euskal Herriko Rallysprint Txapelketa hasiko da Gabirian. Bertan, 51 gidarik parte hartuko dute, eta horietako bost Durangaldeko taldeetan dabiltza. Durangalde Rancing elkarteko Iban Tarsicio gidariak eta Iñigo Peña kopilotuak prestaziorik handieneko mailan (6 kategorian) parte hartuko dute Mitsubishi EVO IX bategaz.

Gabirian zein gainerako bederatzi lasterketetan Joxe Labaka (Mitsubishi EVO V), David Ardions (Mitsubishi EVO VII), eta Jon Davoz (Mitsubishi EVO IX) izango dituzte arerio nagusiak.

Durangalde Racing elkarteko honako bikote hauek ere lehiatuko dira Gabirian: Oier Gorrotxategi eta Ibon Sarasua (Peugeot 205 GTI), Eneko Goiriena eta Patricia Lerin (BMW 325i) eta Daniel Benito eta Liher Basterretxea (BMW 325i). Iñigo Olabegogeaskoetxea pilotua eta Iñaki Narbaiza kopilotua (BMW M3), ostera, Abadiño Karting Taldeagaz lehiatuko dira. Bere mailan (5 kategoria) podiumean sartzea eta sailkapen orokorrean bost onenen artean geratzea dute helburu.

Gabiriako ibilbidea errei bakarrekoa eta estua da. Errepideak hezetasuna izan ohi du, eta gidariak areketan arriskatuz saiatzen dira denbora irabazten.


Ideiarik ez, aizu

Gaurkoa Noticiaseko edizio elektronikotik erreskatatu dut.

Ezpain ertzak beherantz ditu, eta esku-ahurrak airean eta beherantz zuzenduak, ezer ez dakienaren keinu tipikoena osatuz, gutako edozeinek ideiarik ez, aizu, niputaidea esaten dugunean bezala.

Gainerakoan, jantzia inpekablea da, ile zuri lustrosoa inbidiagarria, eta pastazko betaurrekoak, marka onekoak.

Argazkian agertzen dena Enrique Goñi da, gure kontura milioi eta erdi eurotik gora irabazten zuenarena, eta Parlamentuko batzorde batean dago, parlamentariei horixe esanez, aizue, Caja Navarra desagertu dela? Eta niri zer esaten didazue, nik, niputaidea.

Argazkia Javier Bergasarena da, eta sari bat mereziko lukeen horietakoa, ez dudalako uste ez inon eta ez inork lortu duenik, berak lortu duen bezala, lotsa faltaren eta aurpegi gogorraren hain erretratu zehatza.


Euskara mahaira eramateko gonbidapena

Etxean, elkarrekin bilduta gaudenean, edozein momentu baliatu dezakegu hizkuntza-ohiturak aldatzeko. Igandea izanik, jatordua izan daiteke une horietako bat? !

Hemen duzue gaurko proposamena: eraman dezagun euskara Euskal Herriko mahai guztietara!! !

Eta gogoratu: Proposamena gauzatuz gero, partekatu ekimenean parte hartzen ari diren guztiekin! Baliatu @euskaraldia eta #EtxealditikEuskaraldira zure argazki eta bideoa sare sozialetan partekatzeko!